443-сон 16.07.2020. «Рақамли Тошкент» комплекс дастури доирасида Тошкент шаҳрининг географик ахборот-таҳлил тизимини жорий этиш чора-тадбирлари тўғрисида\n«Рақамли Тошкент» комплекс дастури доирасида Тошкент шаҳрининг географик ахборот-таҳлил тизимини жорий этиш чора-тадбирлари тўғрисида\n«Рақамли Тошкент» комплекс дастури доирасида давлат органлари ва ташкилотларининг ўзаро электрон ҳамкорлиги тартиби тўғрисида НИЗОМ\n2-боб. «Рақамли Тошкент» геоахборот тизимидан фойдаланиш\n3-боб. «Рақамли Тошкент» геоахборот тизими орқали давлат органлари ва ташкилотларининг маълумотларини йиғиш, қайта ишлаш ва таҳлил қилиш\n4-боб. Идоралараро электрон ҳамкорликни амалга оширишда тегишли маълумотларни тақдим этувчи давлат органлари ва ташкилотларининг ҳуқуқ ва мажбуриятлари\n«Рақамли Тошкент» геоахборот тизими орқали давлат органлари ва ташкилотлари маълумотларини йиғиш, қайта ишлаш ва таҳлил қилиш СХЕМАСИ\n«Рақамли Тошкент» комплекс дастури доирасида Тошкент шаҳрининг географик ахборот-таҳлил тизимини жорий этиш РЕЖА-ЖАДВАЛИ\nЎзбекистон Республикаси Президентининг «Тошкент шаҳрида рақамли технологияларни кенг жорий этиш чора-тадбирлари тўғрисида» 2020 йил 17 мартдаги ПҚ-4642-сон қарори ижросини таъминлаш, шунингдек, «Рақамли Тошкент» комплекс дастури доирасида давлат органлари ва ташкилотларининг ўзаро электрон ҳамкорлигини йўлга қўйиш мақсадида Вазирлар Маҳкамаси қарор қилади:\n1. Тошкент шаҳар ҳокимлиги томонидан Ўзбекистон Республикаси Ахборот технологиялари ва коммуникацияларини ривожлантириш вазирлиги билан биргаликда «Рақамли Тошкент» комплекс дастури доирасида Тошкент шаҳрининг географик ахборот-таҳлил тизимини яратиш ишлари амалга оширилаётганлиги маълумот учун қабул қилинсин.\n«Рақамли Тошкент» комплекс дастури доирасида давлат органлари ва ташкилотларининг ўзаро электрон ҳамкорлиги тартиби тўғрисидаги низом 1-иловага;\n«Рақамли Тошкент» комплекс дастури доирасида Тошкент шаҳрининг географик ахборот-таҳлил тизимини жорий этиш режа-жадвали 2-иловага мувофиқ тасдиқлансин.\nБунда мазкур режа-жадвалда назарда тутилган тадбирлар тегишли давлат органлари ва ташкилотларининг ўз маблағлари ҳисобидан молиялаштирилиши белгилаб қўйилсин.\n3. Давлат органлари ва ташкилотлари «Рақамли Тошкент» комплекс дастури доирасида Тошкент шаҳрининг географик ахборот-таҳлил тизимини жорий этиш режа-жадвалида белгиланган муддатларда давлат органлари ва ташкилотларининг ўзаро электрон ҳамкорлигини тартибга солишни назарда тутган ҳолда, технологик йўриқномалар ишлаб чиқилиши ва тасдиқланишини ҳамда режа-жадвалда белгиланган бошқа вазифалар тўлиқ, ўз вақтида ва сифатли амалга оширилишини ташкил этсинлар.\n4. Мазкур қарорнинг бажарилишини назорат қилиш Ўзбекистон Республикаси Бош вазирининг маслаҳатчиси — IТ-технологиялар, телекоммуникациялар ва инновацион фаолиятни ривожлантириш масалалари департаменти бошлиғи О.М. Умаров, Ўзбекистон Республикаси ахборот технологиялари ва коммуникацияларини ривожлантириш вазири Ш.М. Садиков ҳамда Тошкент шаҳар ҳокими Ж.А. Артикходжаев зиммасига юклансин.\nВазирлар Маҳкамасининг 2020 йил 16 июлдаги 443-сон қарорига\n«Рақамли Тошкент» комплекс дастури доирасида давлат органлари ва ташкилотларининг ўзаро электрон ҳамкорлиги тартиби тўғрисида\n1. Ушбу Низом «Рақамли Тошкент» комплекс дастури доирасида давлат органлари, маҳаллий давлат ҳокимияти органлари ва бошқа ташкилотларнинг (кейинги ўринларда — давлат органлари ва ташкилотлари) ахборот тизимлари ва ахборот ресурсларида мавжуд бўлган Тошкент шаҳрининг географик ахборот-таҳлилий маълумотлари идоралараро ахборот алмашинуви ҳамкорлиги тизимидан фойдаланган ҳолда ахборот алмашиш тартибини белгилайди.\n3. Тошкент шаҳар ҳокимлиги «Рақамли Тошкент» геоахборот тизимини ишлаб чиқиш ва жорий этиш лойиҳаси буюртмачиси ҳисобланади.\n4. Қуйидагилар «Рақамли Тошкент» геоахборот тизими вазифалари ҳисобланади:\n5. «Рақамли Тошкент» геоахборот тизимининг асосий функцияси давлат органлари ва ташкилотлари ҳамда тегишли маълумотларни тақдим этадиган бошқа давлат органлари ва ташкилотлари ўртасида идоралараро электрон сўровларни юбориш, қайта ишлаш ва уларга жавоб юборишни таъминлашдан иборат.\n6. «Рақамли Тошкент» геоахборот тизимига маълумотларни тақдим этиш тартиби ҳар бир давлат органлари ва ташкилотларининг ахборот тизимлари ва ахборот ресурсларидан келиб чиқиб, уларни «Рақамли Тошкент» геоахборот тизимига интеграция қилиш бўйича ишлаб чиқиладиган технологик йўриқномалар билан белгиланади.\nТехнологик йўриқномалар Тошкент шаҳар ҳокимлиги ва Ўзбекистон Республикаси Ахборот технологиялари ва коммуникацияларини ривожлантириш вазирлиги билан келишилган ҳолда, «Рақамли Тошкент» геоахборот тизимига интеграция қилинадиган ахборот тизими ёки ахборот ресурси эгаси бўлган давлат органлари ва ташкилотлари томонидан тасдиқланади.\n7. «Рақамли Тошкент» геоахборот тизими учун керакли маълумотнома ва классификаторлар «Электрон ҳукуматнинг маълумотномалар ва классификаторлар регистри» ахборот тизимида юритилади.\nБунда давлат бошқаруви органлари ҳамда маҳаллий ижро этувчи ҳокимият органлари ўзларининг ахборот тизимларида ва ахборот ресурсларида «Электрон ҳукуматнинг маълумотнома ва классификаторлар регистри» ахборот тизимида жойлаштирилган маълумотнома ва классификаторларидан фойдаланишлари шарт.\n8. «Рақамли Тошкент» геоахборот тизими фойдаланувчиларининг вазифалари қуйидагилардан иборат:\n«Рақамли Тошкент» геоахборот тизимига эгалик қилади, унинг узлуксиз фаолият кўрсатишини таъминлайди, иқтисодий таҳлил ва прогнозлаш ишларида кенг фойдаланади;\n«Рақамли Тошкент» геоахборот тизимида иштирок этувчи давлат органлари ва ташкилотлари жамланадиган ҳамда таҳлил этиладиган маълумотлар рўйхатини шакллантиради ва уларни тақдим этиш даврийлигини белгилайди;\n«Рақамли Тошкент» геоахборот тизимига жамланиши белгиланган маълумотларни белгиланган рўйхатга ва муддатларга мувофиқ электрон ҳамкорлик орқали тақдим этади ёхуд тизимга доимий равишда киритишни таъминлайди;\n9. «Рақамли Тошкент» геоахборот тизими орқали давлат органлари ва ташкилотлари маълумотларини йиғиш, қайта ишлаш ва таҳлил қилиш ушбу Низом иловасига мувофиқ схема асосида амалга оширилади.\n11. «Рақамли Тошкент» геоахборот тизимида жамланиши лозим бўлган маълумотларнинг давлат органлари ва ташкилотлари Тошкент шаҳар ҳокимлиги сўровига асосан тақдим этилишини таъминлайди.\n12. Тошкент шаҳар ҳокимлиги «Рақамли Тошкент» геоахборот тизими билан идоралараро электрон ҳамкорлик қилиш талабларини ишлаб чиқиш орқали давлат органлари ва ташкилотларининг ахборот тизимлари ва маълумотлар базалари билан электрон ҳамкорликни босқичма-босқич амалга оширилишини таъминлайди.\n13. Тошкент шаҳар ҳокимлиги давлат органлари ва ташкилотлари билан биргаликда тасдиқланган маълумотлар тўплами асосида маълумотларни «Рақамли Тошкент» геоахборот тизими орқали йиғади ва таҳлил қилади.\n14. «Рақамли Тошкент» геоахборот тизими доирасида идоралараро электрон сўровларни юбориш, қайта ишлаш ва қабул қилишни автоматлаштириш учун давлат органлари ва ташкилотларнинг тегишли маълумот ва ахборотлар мавжуд бўлган ахборот тизимлари ва ресурслари, «Электрон ҳукумат» тизимининг ахборот тизимлари комплекслари ва марказлашган маълумотлар базалари билан интеграция қилинади.\n15. Давлат органлари ва ташкилотлари томонидан сўраладиган маълумотлар ва ахборотлар рўйхати (кейинги ўринларда — рўйхат) Ўзбекистон Республикаси Вазирлар Маҳкамаси томонидан тасдиқланади.\n17. Идоралараро электрон ҳамкорликни амалга оширишда давлат органлари ва ташкилотлари рўйхатда белгиланган тегишли маълумотни «Рақамли Тошкент» геоахборот тизими доирасида бошқа ахборот тизимига тақдим этиш учун тегишли давлат органлари ва ташкилотлардан маълумотларни сўраш ва қабул қилиш ҳуқуқларига эга.\n18. Давлат органлари ва ташкилотлари ахборот таъминотида «Рақамли Тошкент» геоахборот тизимидан фойдаланган ҳолда, ўзаро электрон ҳамкорликнинг технологик йўриқномага мувофиқлигини таъминлаш учун қуйидагиларни амалга оширади:\nўз ахборот тизимлари ва ресурсларининг «Рақамли Тошкент» геоахборот тизимига интеграциясини таъминлаш бўйича веб-хизматларни ишлаб чиқади ҳамда уларнинг доимий ишчи ҳолатини таъминлайди;\n«Рақамли Тошкент» геоахборот тизимига уланган ахборот тизимлари ва ахборот ресурсларининг дастурий ва техник воситаларини ишчи ҳолатини таъминлайди;\n«Рақамли Тошкент» геоахборот тизимидан фойдаланган ҳолда маълумотларни қабул қилади, таҳлил қилади ва тақдим этади;\n«Рақамли Тошкент» геоахборот тизимидан фойдаланган ҳолда тақдим этилаётган маълумотларнинг долзарблигини, тўғрилигини таъминлайди;\n20. «Рақамли Тошкент» геоахборот тизимидан фойдаланувчилар идоралараро электрон ҳамкорлик доирасида жўнатиладиган ва қабул қилинадиган ҳужжат ва маълумотларнинг белгиланган тартибда сақлашлари ва ҳимоясини таъминлашлари шарт.\n22. «Рақамли Тошкент» геоахборот тизимидан фойдаланувчилар давлат органларининг идоралараро электрон сўровлари юзасидан сўралган маълумотларни ўз вақтида тақдим этиш учун жавобгардир.\n23. Идоралараро электрон ҳамкорликни амалга оширувчи давлат органлари «Рақамли Тошкент» геоахборот тизими орқали тақдим этиладиган маълумотларнинг ҳақиқийлигига жавобгардир.\n«Рақамли Тошкент» комплекс дастури доирасида давлат органлари ва ташкилотларининг ўзаро электрон ҳамкорлиги тартиби тўғрисидаги низомга\n«Рақамли Тошкент» геоахборот тизими орқали давлат органлари ва ташкилотлари маълумотларини йиғиш, қайта ишлаш ва таҳлил қилиш\n2. Тошкент шаҳар ҳокимлиги сўровига асосан «Рақамли Тошкент» геоахборот тизимида жамланиши лозим бўлган маълумотларни тақдим этиш.\n«Рақамли Тошкент» геоахборот тизимида юритиладиган маълумотлар тўпламини шакллантириш ва тасдиқлаш.\n1. «Рақамли Тошкент» геоахборот тизими билан идоралараро электрон ҳамкорлик қилиш талабларини ишлаб чиқиш.\n2. «Рақамли Тошкент» геоахборот тизимини ишлаб чиқиш.\n3. «Маълумотларни бошқариш» ахборот тизимининг вазирлик ва идораларнинг ахборот тизимлари ва маълумотлар базалари билан электрон ҳамкорлигини босқичма-босқич таъминлаш.\nТошкент шаҳрининг ижтимоий-иқтисодий ривожланишини таҳлил қилиш борасидаги ҳисоботларни «Рақамли Тошкент» геоахборот тизимида шакллантириш ва реал вақт режимида олиш чораларини кўриш.\n«Рақамли Тошкент» комплекс дастури доирасида Тошкент шаҳрининг географик ахборот-таҳлил тизимини жорий этиш\nқабул қиладиган ташкилот\nтақдим этадиган ташкилот\nI. Cоғлиқни сақлаш соҳаси бўйича (2020 йил)\nҚуйидагиларни назарда тутувчи тиббиёт муассасаларидаги беморлар сони тўғрисидаги маълумот:\nшифохона ўринларининг умумий сони, бўш жойлар сони;\nкасалликларнинг турлари ва сони;\nтиббий хизмат кўрсатилган шахслар сони.\n1. Электрон ҳамкорлик бўйича технологик йўриқномани ишлаб чиқиш ва тасдиқлаш.\n2. Электрон ҳукуматнинг идоралараро маълумотлар узатиш тармоғига уланиш.\n3. Электрон ҳамкорлик модулини (веб-сервис) яратиш.\n4. Электрон ҳамкорликни йўлга қўйиш.\nТиббиёт муассасалари томонидан кўрсатиладиган хизматлар рўйхати:\nхизмат турининг номи;\n3. Электрон ҳамкорлик модулини\nТез тиббий ёрдам хизматининг статистик кўрсаткичлари, шунингдек, тез ёрдам автомашиналарининг ҳаракатланиш дислокацияси.\n1. Электрон ҳамкорлик бўйича технологик йўриқномани ишлаб чиқиш ва тасдиқлаш;\n2. Электрон ҳамкорлик модулини (веб-сервис) яратиш;\n3. Электрон ҳамкорликни йўлга қўйиш.\nII. Таълим соҳаси бўйича (2020 йил)\nҚуйидагиларни назарда тутувчи мактабгача таълим муассасаси фаолияти тўғрисида маълумот:\nжами ўринлар сони;\nбўш ўринлар сони;\nМактаб фаолияти тўғрисида маълумот:\nОлий ва ўрта махсус ҳамда касб-ҳунар таълими фаолияти тўғрисида маълумот:\nжами талабалар сони;\nдавлат грантида таҳсил олаётган талабалар сони;\nтўлов шартнома асосида таҳсил олаётган талабалар сони.\nIII. Уй-жой коммунал хўжалиги соҳаси бўйича (2020 йил)\nИссиқлик энергияси ва иссиқ сувни ҳисобга олиш тўғрисида маълумот:\nюридик шахслар (ишлаб чиқариш);\nТабиий газни ҳисобга олиш маълумотлари:\nЭнергетика вазирлиги, «Ҳудудгазтаъми-нот» АЖ\nЭлектр энергиясини ҳисобга олиш маълумотлари:\n«Ҳудудий электр тармоқлари корхоналари» АЖ\nХонадонларнинг (уйларнинг) ичимлик суви билан таъминланганлиги тўғрисида маълумот.\nХонадонларнинг (уйларнинг) канализация билан таъминланганлиги тўғрисида маълумот.\nТошкент шаҳридаги ичимлик суви таъминоти ва канализация объектлари тўғрисида маълумот:\nманзили ва жойлашуви;\nТошкент шаҳри аҳолисининг қамров зоналари.\nIV. Шаҳарсозлик, ер тузиш, картография ва кадастр соҳаси бўйича (2020 йил)\nҚурилаётган объектларнинг сони тўғрисида маълумот:\nобъектнинг координаталари (кенглик ва узунлик).\nКўчмас мулк объектлари ҳақидаги геоахборот:\nобъект тури (турар жой ва нотурар жой);\nманзили ва жойлашув координаталари (кенглик ва узунлик).\nЕр тўғрисида маълумот:\nтадбиркорлик учун мўлжалланган бўш ер участкалари;\nерлардан фойдаланишнинг белгиланган асосий мақсадига кўра тоифалари.\n2. Электрон ҳамкорлик модулини (веб-сервис) яратиш.\nСавдога қўйилган бўш турган ва фойдаланилмаётган давлат мулки объектлари тўғрисида маълумот:\nV. Ижтимоий таъминот ва фуқаролик бўйича (2020 йил)\nТошкент шаҳрида доимий яшаш жойи бўйича рўйхатга олинган ёки вақтинча турган жойи бўйича рўйхатга олинган шахслар сони тўғрисидаги маълумот.\nБандлик ва ишсизлик тўғрисидаги маълумотлар:\nштат жадвалидаги ишчилар сони;\nбўш иш ўринлари сони;\nходимларнинг тоифалари (лавозимлари);\nПенсия ва нафақа олувчилар тўғрисида маълумот:\nпенсия ва нафақа олувчилар сони;\nнафақа олувчиларнинг турлари / тоифалари;\nпенсия ва нафақаларни тўлаш режаси;\nтўлов тури бўйича миқдор.\nНогиронлар ва ногиронлик гуруҳлари сони тўғрисида маълумот:\nСоғлиқни сақлаш вазирлигининг Республика тиббий ва ижтимоий экспертиза инспекцияси\nКам таъминланган оилалар сони тўғрисида маълумот.\nИшсизлик нафақалари тўғрисида маълумот:\nнафақа олувчилар сони;\nнафақа тўлаш режаси;\nтўланган нафақалар миқдори.\nФҲДЁ бўлими ҳақида маълумот:\nрўйхатдан ўтган никоҳлар сони;\nвафот этганлар сони.\nVI. Солиқ ва ташқи иқтисодий фаолият соҳаси бўйича (2020 йил)\nюридик шахснинг СТИРи;\nюридик шахс мақоми;\nдавлат рўйхатига олиш манзили;\nюридик шахснинг давлат рўйхатидан ўтказилган санаси;\nюридик шахс тугатилган сана;\nюридик шахснинг мулкчилик шакли;\nюридик шахснинг шакллари;\nюридик шахснинг маъмурий-ҳудудий бўлиниши объектларини белгилаш тизими;\nюридик шахснинг рақами (ИФУТ);\nюридик шахснинг КТУТ рақами.\n(Юридик шахсларнинг марказий маълумотлар базаси)\nПатент тўғрисида маълумотлар:\nпатент фаолиятининг тури.\nКичик тадбиркорлик субъектлари тўғрисида маълумот:\nСолиқ бўйича қарздорлик мавжудлиги ёки йўқлиги тўғрисида маълумот:\nСолиқлар ва бошқа тўловлардан тушадиган даромад миқдори:\nбюджет ташкилотлари ва бошқалар.\nЭлектрон кооперация портали (cooperation.uz) тўғрисида маълумотлар:\n- тузилган шартномалар сони;\n- шартномаларнинг умумий суммаси;\n- иштирокчилар сони;\n- маҳсулотлар тури, сони ва бошқа очиқ маълумотлар.\nҲудудлар бўйича ташқи иқтисодий фаолият тўғрисида маълумотлар:\nэкспорт қилувчилар сони;\nимпорт қилувчилар сони;\nэкспорт қилинадиган товарларнинг турлари;\nимпорт қилинадиган товарларнинг турлари;\nманзили ва жойлашуви.\nТуманлар кесимида Тошкент шаҳрида аҳоли сони тўғрисида маълумот.\nТуманлар кесимида кредитлар тўғрисида маълумот:\nберилган кредитлар сони;\nVII. Транспорт ва йўлсозлик соҳаси бўйича (2020-2021 йиллар)\nАвтотураргоҳ ҳақида тафсилотлар:\nтўхташ жойлари сони;\nобъект координаталари (кенглик ва узунлик);\nРўйхатдан ўтган транспорт воситалари тўғрисида маълумот: жисмоний шахслар;\nтранспорт воситаларининг тоифалари;\nтранспорт воситаларининг сони.\n2. Электрон ҳамкорликни йўлга қўйиш.\nЙўл-транспорт ҳодисаси тўғрисида маълумот:\nҳодиса юз берган жой коордианаталари (кенглик ап узунлик);\nЖамоат транспорти ҳақида маълумот:\nжамоат транспорти тури;\nтранспорт воситаларининг сони;\n1. Маълумотларни мужассамлаштирувчи платформа ишлаб чиқиш.\n2. Электрон ҳамкорлик бўйича технологик йўриқномани ишлаб чиқиш ва тасдиқлаш.\n3. Электрон ҳукуматнинг идоралараро маълумотлар узатиш тармоғига уланиш.\n4. Электрон ҳамкорлик модулини (веб-сервис) яратиш.\n5. Электрон ҳамкорликни йўлга қўйиш.\nVIII. Жамоат хавфсизлиги соҳаси бўйича (2020 йил)\nФуқаролиги бўлмаган шахслар ва хорижий фуқаролар тўғрисида маълумот:\nфуқаролиги бўлмаган шахслар сони;\nхорижий фуқаролар сони.\n3. Бир марталик сўровнома асосида электрон ҳамкорликни йўлга қўйиш.\nIX. Экология ва атроф-муҳитни муҳофаза қилиш соҳаси бўйича (2020 йил)\nМуҳофаза этиладиган табиий ҳудудлар тўғрисида маълумот:\nманзил ва жойлашув координаталари (кенглик ва узунлик).\nЭкологик вазият ҳақида маълумот.\nҲавога ифлослантирувчи моддалар чиқарилиши ҳақида маълумот.\nX. Маданият соҳаси бўйича\nМаданий ва кўнгилочар объектлар, шунингдек, сайёҳлик жойлари тўғрисида маълумот:\n1. Географик ахборот-таҳлил тизимига реал вақтда узатиладиган маълумотларнинг таркиби тегишли технологик йўриқномаларда белгиланади.\n2. Тошкент шаҳрининг географик ахборот-таҳлил тизимининг ишлаши учун зарур бўлган маълумотлар рўйхати Тошкент шаҳар ҳокимлиги ҳамда Ахборот технологиялари ва коммуникацияларини ривожлантириш вазирлигининг қўшма қарорлари билан тўлдирилиши ва ўзгартирилиши мумкин.\n(Қонун ҳужжатлари маълумотлари миллий базаси, 17.07.2020 й., 09/20/443/1076-сон)


"Дарё": Самарқандда бармоғи узилган боғча боласига 5 соат давомида тиббий ёрдам кўрсатилмаган\n25 ноябр 2020, Тошкент вақти: 07:55\nСамарқанддаги 11-болалар боғчаси тарбияланувчиларидан бирининг бармоғи тарбиячиларнинг эътиборсизлиги сабабли узилиб тушди.\n“Дарё” нашрининг 11 июлда хабар беришича, воқеа 28 март куни юз берган. Бироқ бу ҳақда боланинг бувиси шикоят қилгани ортидан эндигина маълум бўлди.\n2013 йилда туғилган Санжар Ҳасановнинг ўнг қўлидаги бармоғи узилиб тушиши ҳолатини прокуратура бахтсиз ҳодиса деб баҳолаган.\n“Санжар Ҳасановнинг бувиси Азиза Маъмурованинг маълум қилишича, набирасининг бармоғи узилиб тушганидан сўнг тарбиячи уни қўрқитиб ухлатиб қўйган. Шу тариқа салкам 5 соат давомида болага тиббий ёрдам кўрсатилмаган”, деб ёзди нашр.\nХабарда воқеанинг бошқа тафсилотлари берилмаган. “Дарё” нашри бу воқеа юзасидан журналистик суриштирув олиб борилаётганини маълум қилди.


Энергетика вазири уринбосари: “Свет” учганда худудий диспетчерни сукиш тугри эмас, у йук нарсани бера олмайди” – Дарё уз Янгиликлар\nГлавная / Иктисодиёт / Энергетика вазири уринбосари: “Свет” учганда худудий диспетчерни сукиш тугри эмас, у йук нарсани бера олмайди”\n24.11.2020\tИктисодиёт Comments Off on Энергетика вазири уринбосари: “Свет” учганда худудий диспетчерни сукиш тугри эмас, у йук нарсани бера олмайди” 20 Показы\nСунгги йилларда электр энергияси ва газ етказиб бериш билан боглик муаммолар андак жиловлангандек туюлганди. Аммо ушбу хафтадаги совук кунлар масала накадар жиддийлигини яна бир марта эслатиб куйгандек булди. Kun.uz мавжуд вазият ва муаммонинг ечимлари хакида энергетика вазири уринбосари Шерзод Хужаев билан сухбат уюштирди.\nШерзод Хужаев / Фото: KUN.UZ\n– Шерзод Хикматуллаевич, сиз билан энергетика муаммолари хакида бир неча марта сухбатлашганмиз ва хар сафар электр энергияси ишлаб чикариш хажми муттасил ортиб бораётганини таъкидлагансиз. Лекин бугунги вазият бутунлай бошкача манзарани курсатмокда.\n– Сухбатимиз бошиданок бир гапни айтиб куяй – айни пайтда мен кандай ахборот бермайин, узимни ва тизимни оклашдек туюлади ва буни тугри тушунаман. Энди бевосита саволингизга келсак, чиндан хам ишлаб чикариш хажми узлуксиз ошиб бормокда. Аммо шу билан бирга истеъмол хам ортиб кетяпти ва тан олишимиз керак, биз бу узига хос пойгада кисман ортда коляпмиз. Бугунгидек совук кунларда бу айникса сезиляпти.\nКуни кеча парламентда булиб утган бюджетга оид йигилишда хам бу тугрисида маълумот бердим. Жорий йилнинг утган 9 ойи мобайнида электр энергияси ишлаб чикариш хажми 5 фоизга ортган. Холбуки, бу йилги белгиланган даврнинг катта кисми карантин вактига, яъни куп жойлар ишламаган пайтларга тугри келди. Шу кунлардаги истеъмол утган йилнинг мос давридан 10 фоиз юкори ва шунда хам куп хонадонларнинг электр таъминоти чекланмокда.\n– Истеъмол ортиб бориши тушунарли, ахоли сони купаймокда, ишлаб чикариш ортмокда. Узингиз айтгандай, бу узига хос пойгада ортда колмаслик учун нималар килиняпти?\n– Истеъмол ортишини хисобга олиб, олдимизга бир катор вазифаларни белгилаб олганмиз. Хусусан, инвестиция лойихалари доирасида йил якунига кадар жами 1250 мегаватт янги электр энергияси ишлаб чикариш кувватлари ишга туширилади.\nБугунги кунда шундан 878 мегаваттли энергоблоклар фойдаланишга топширилди.\nЖумладан, Туракургон иссиклик электр станциясида 450 мегаваттли иккинчи, Тахиатош иссиклик электр станциясида 280 мегаваттли биринчи буг-газ курилмалари хамда 73 мегаваттли гидроэлектр станция агрегатлари тизимга уланди.\nСирдарё иссиклик электр станциясида олтинчи энергоблокнинг куввати 75 мегаваттга оширилди.\nКолган 372 мегаваттга тенг кувватлар йил якунига кадар фойдаланишга топширилиши режалаштирилган.\nШунингдек, Тахиатош иссиклик электр станциясида биринчи 280 мегаваттли буг-газ курилмаси, Фаргона иссиклик электр марказида 17 мегаваттли газ турбина курилмаси, Сирдарё иссиклик электр станциясида бешинчи энергоблокнинг модернизация ишларини якунлаш натижасида куввати 75 мегаваттга оширилади.\nХозирда Толимаржон иссиклик электр станциясида 800 мегаваттли хамда Ангрен иссиклик электр станциясида 150 мегаваттли энергоблокларда жорий таъмир ишлари бажарилмокда. Таъмир ишлари ноябр ойида якунланади ва декабр ойида курилмалар ишга туширилади.\n– Kun.uz сайтининг мурожаат телефонига булаётган кунгирокларнинг 80 фоиздан ортиги айнан электр энергияси ва газ етказилмаётгани буйича булмокда. Энергетика вазирлиги бундай мурожаатларни урганяптими, зарур чораларни куряптими?\n– Биз хам шу юртнинг фарзандимиз, хамма гаплардан хабардормиз, нахотки бундай мурожаатлардан бехабар булсак? Гап шундаки, бир неча йиллар олдин вазият бундан-да огир булган, лекин одамларда хозиргидек мурожаат килишнинг кенг имкониятлари булмаган. Яъни мурожаатларнинг куплиги муаммонинг кескин купайганини англатмайди, истеъмолчиларнинг бу борадаги хукукий онги усаётганидан далолат. Бу жавобим хам етишмовчиликларни окламайди, шунчаки мавжуд вазиятни тушунтиряпман. Купчилик бизни кабинетдан чикмасликда, мавжуд вазиятни билмасликда айблайди. Холбуки асосий вактимиз жойларда, ишлаб чикариш объектларида утади.\nЭлектр энергияси шундай махсулотки, уни саклаб булмайди. Ишлаб чикарилдими, дархол истеъмол килиниши керак. Яъни биз уни каердадир яшириб саклаб куя олмаймиз. Жайдари тил билан айтганда, “свет” учганда купчилик худудий электр тармоклари операторини сукади. Аммо уларда айб йук, аслида йук нарсани улар топиб бера олишмайди. Совук кунларда истеъмол каррасига ошади, бизнинг аксарият уйларимиз, биноларимизда иситиш колок даражада. Хамма электр иситкичларни ёкади, юклама кескин ортади. Бу эса тизимнинг дош бера олмаслигига олиб келади.\n– Энергия импорти буйича вазият кандай? Туркманистон бизга электр энергияси узатишни тухтатгани тугрими?\n– Импорт амалиёти хукуматлараро келишувларга мувофик имзоланган шартнома шартларига кура баркарор амалга оширилмокда. Шартнома бекор килиниши окибатида импорт амалиёти тухтатилса, бу хакда оммавий ахборот воситаларига маълум килинади. Техник носозликлар буйича импорт вактинча тухтатилган ёки аксинча, носозликлар бартараф этилиб, импорт амалиёти тикланган холатларда ижтимоий тармоклар оркали бу хакда баёнот бериб борилмокда.\n– “Свет булмаганига яраша газ бериб туришса эди” деган эътироз хам жуда куп.\n– Тулик хабардорман, вазирлигимизнинг асосий фаолият йуналишларидан бири шу масала. Газ казиб олиш хажми сунгги йилларда муттасил камайиб борган. Утган йили, бу йилдан бошлаб биз ана шу тенденцияни тухтатишга эришдик. Бу факат бошланиши, энди тизимни модернизациялаш, янги конлар очишга эътибор каратилмокда.\nГаз етказиб бериш муаммоларига келсак, биздагидек (яъни собик иттифокнинг аксарият давлатларидек) газ етказиб бериш тизими дунёда йук, бу самарасиз тизим, йукотишлар хаддан ташкари куп.\nБиринчи навбатда шуни таъкидлаш жоизки, хужалик юритувчи субъектлар учун табиий газдан фойдаланиш буйича мавсумий чекловлар киритиляпти ва бу хеч канакасига мамлакатда табиий газ казиб олиш хажми билан умуман боглик эмас.\nКуз-киш мавсумида истеъмол ошиб кетиши натижасида биринчи навбатда газ билан таъминлаш лозим булган истеъмолчилар – ахоли ва ижтимоий соха объектлари, яъни шифохоналар, мактабгача таълим муассасалари ва умумий урта таълим мактабларининг газ таъминотида узилишлар ёки босимнинг пасайиб кетиши холатлари кузатилмокда. Зеро хар кандай мамлакат учун ахолисини иссиклик ва газ билан таъминлашдан кура мухимрок масала йук. Чекловлар совук тушиши билан энергия ресурслари истеъмоли, айникса сутканинг маълум бир “тигиз” пайтларида сезиларли равишда ортиши сабабли киритилиб, бу уз навбатида газ кувурлари тизими эксплуатациясининг технологик режими тулик бузилишидан саклайди.\nХалкаро молия институтлари билан курилган чоралар тугрисида алохида таъкидлаш жоиз. 2025 йилгача нефть ва газ саноатини ривожлантириш буйича йул харитаси ишлаб чикилган булиб, унда табиий газдан тенг ва кафолатли фойдаланишни таъминлаш буйича чора-тадбирлар режаси курсатилган. Истеъмолчи, шу жумладан, тадбиркор табиий газ етказиб берувчини танлаш хукукига эга булади. Бу эса истеъмолчилар ва етказиб берувчилар уртасида бозор муносабатлари яратилишини таъминлайди.\nФойдаланилаётган технологияларни кайта куриб чикиш, мукобил энергия ва иссиклик манбалари, масалан, кумир ёки баллонлардаги суюлтирилган газдан фойдаланган холда бошкача шароитларда ишлаш механизмини ишлаб чикишни талаб этиши тайин, бу эса мамлакатимиз иктисодиётини изчил ривожлантиришнинг ягона йули хисобланади.\n– Куп йиллар давомида энергия такчиллигининг асосий сабаби сифатида угирликлар курсатилди ва АСКУЭ тизими йулга куйилиши бу муаммога ечим сифатида такдим килинди. Аммо АСКУЭ тизими хам масаланинг тугал ечими эмаслиги маълум булмокда.\n– Вазирлар Махкамасининг “Электр энергиясини хисобга олиш ва назорат килишнинг автоматлаштирилган тизимини жорий этишни жадаллаштириш чора-тадбирлари тугрисида”ги 594-сон карорига асосан электр энергияси истеъмолчиларига жорий йил якунига кадар АСКУЭ тизимига мос келувчи хисоблагичларни урнатиш ишларини якунлаш буйича ишлар олиб борилмокда.\nБугунги кун холатига кура, 4 695 830 та ёки 63 фоиз электр энергияси истеъмолчиларига ушбу тизимга мос хисоблагичлар урнатилган булиб, ушбу урнатилган хисоблагичларнинг 2 440 763 таси ёки 52 фоизи тизимга уланган.\nЖорий йил якунига кадар 2 722 674 истеъмолчига АСКУЭ тизимига мос хисоблагичлар урнатилиши талаб этилиб, 2021 йилнинг\n1-чорагига кадар янги урнатилган хисоблагичлар тизимга тулик уланиши таъминланади.\nШунга кура, хозирда ушбу тизимни жорий этиш тулик якунланмаган булиб, тизимнинг натижадорлиги 2021 йилда уз самарасини курсатади.\nШу билан бирга, ростини айтишимиз керак, биз ханузгача карздор истеъмолчиларни тармокдан эхтиёткорлик билан ажратяпмиз. Кунлик курсаткич карздорларнинг 10 фоизидан хам ортмаяпти. Туловларни уз вактида ва масофадан туриб амалга оширишни халкимизга ургатиш энг асосий масалалардан бири булиб колмокда.\nБундан ташкари, ушбу тизим оркали истеъмолчиларнинг хисоблагичларига ташкаридан аралашувлар, ноконуний фойдаланиш холатларининг олди олинишига эришилади.\nПред. Бош прокуратура Молия вазири уринбосарининг коррупцияга алокадорлигини текширади\nСледующая Ис газидан захарланиш яна кун тартибида. ФВВ кандай чоралар курмокда?\nГриппда хам, коронавирусда хам касаллик чакирувчиси вирусдир. Бу икки касалликда хасталикнинг бошланишидан антибиотикларни кабул килиш …\nУ шундай бир мехмонки…\nУзбекистонда амалдаги паспортлар ID-карталарга алмаштирилади, чет эл паспортлари жорий килинади\nРабиъус соний ойларида юз берган тарихий вокеалар\n2017 йили Узбекистонда 21 млн тоннадан ортик мева-сабзавот етиштирилди\nОхират учун захира ойи


АГМК - "Металлург". Превью\nМиржалол Қосимов бошчилигидаги АГМК жамоаси эртага Лига Кубоги чорак финал доирасида Бекободнинг "Металлург" клубига қарши баҳс юритади.\n"Металлург" жорий мавсум ҳисобида Олмалиқда учинчи бор меҳмон бўлади. Бунга қадар бекободликлар Олмалиққа ички чемпионат ҳамда Лига Кубоги гуруҳ босқичи доирасида ташриф буюришганди. Ҳар иккала беллашувда ҳам ғолиб номи аниқланмай, жамоалар муросага келишганди. Жорий мавсум ҳисобидан ушбу қарама-қаршиликнинг тўртинчи тўқнашуви бўлади.\n— Тошкент вилояти дербисида АГМК ва "Металлург" чемпионат доирасида 24 маротаба тўқнаш келишган. Ўтказилган учрашувларда 11 ғалаба АГМК ҳисобига, 11 ютуқ "Металлург" номига ёзилган. Қолган 2 беллашувда эса ғолиб номи аниқланмаган. Тўплар нисбати 46-45, АГМК фойдасига. Лига Кубоги доирасида эса мазкур жамоалар иккинчи маротаба дуч келишмоқда. Гуруҳ босқичидаги беллашувда жамоалар дуранг қайд этишган. Ўзбекистон Кубоги доирасида ҳам мазкур жамоалар тўқнаш келишган ва унда устунлик бекободликлар тарафида - 2 ғалаба.\n"Металлург" Лига Кубоги гуруҳ босқичида 4 очко тўплаган ҳолда плей-офф йўлланмасига эга чиқди. Шипилов жамоаси 3 учрашувда 3 хил натижа (АГМК - дуранг, "Бунёдкор" - ғалаба, "Қизилқум" - мағлубият) қайд этган.\nАГМК эса гуруҳда якка пешқадам сифатида карбошчилик қилди. Жамоамиз ўтказилган 3 учрашувда 2 ғалаба ва 1 дуранг қайд этди.\nҚуръага кўра, Лига Кубоги чорак финалида ҳам гуруҳдош бўлган "Металлург" дуч келди. Эртага мазкур жамоа билан жорий мавсумдаги ўзаро ҳисоб-китоб қилинади.\nЛига Кубоги, чорак финал\nАГМК – «МЕТАЛЛУРГ» 19:15\nАГМК Металлург Ўзбекистон. Лига кубоги\n"Пахтакор"нинг ғалабали серияси 21 ўйинга етди


Ал-Барро ибн Озиб (розияллоҳу анҳу)дан ривоят қилинди; айтди: «Расулуллоҳ саллаллоҳу алайҳи ва саллам бундай дедилар: «Жумъа куни ғусл қилмоқ мусулмонлар зиммасидаги ҳақдир. Уларнинг ҳар бирлари аҳли оиласининг хушбўйликларидан сурсин. Агар топа олмаса, унинг учун хушбўйлик сувдир!».\nИбн Аббосдан (розияллоҳу анҳумо) ривоят қилинди: Расулуллоҳ саллаллоҳу алайҳи ва саллам Абдуллоҳ ибн Равоҳани бир сариййа (кичик отлиқ лашкар)га бошлиқ қилиб жўнатдилар, бу иш жумъа кунига тўғри келиб қолди. Унинг биродарлари эрта тонгдан жўнаб кетишди. Ўзи эса, орқада қолиб, «Расулуллоҳ саллаллоҳу алайҳи ва саллам билан бирга (жумъа) намоз(и)ни ўқийман-да, кейин уларга етиб оламан», деди. (Шундай қилиб), у Набий саллаллоҳу алайҳи ва саллам билан бирга намозни ўқиди. Расули Акрам уни кўриб: «Биродарларинг билан бирга йўлга чиқмоқдан сени нима тўсди?» дедилар. (Абдуллоҳ ибн Равоҳа): «Сиз билан бирга намозни ўқигим келди. Кейин уларга етиб олмоқчи эдим» - деди. Шунда (Расули Акрам): «Агар ер юзидаги бор нарсаларни инфоқ қилсанг ҳам, уларнинг эрта кетишлари фазлига ета олмайсан!» -дедилар.\nИбн Умардан (розияллоҳу анҳумо) ривоят қилинди: «Набий саллаллоҳу алайҳи ва саллам айтдилар: «Жумъа куни бирортангизни уйқу босса, ўтирган жойидан бошқа жойга ўтсин!».\nСаҳл ибн Саъд (розияллоҳу анҳу)дан ривоят қилинди; айтди: «Расулуллоҳ саллаллоҳу алайҳи ва саллам даврларида жумъа намозини ўқигандан кейингина нонушта ва қайлула қилар эдик».\nАбу Ҳурайра (розияллоҳу анҳу)дан ривоят қилинди: «Набий саллаллоҳу алайҳи ва саллам айтдилар: «Кимки намоздан бир ракъатига етса, у албатта намозга етибди».\nАбу Ҳурайра (розияллоҳу анҳу)дан ривоят қилинди; айтди: «Расулуллоҳ саллаллоҳу алайҳи ва саллам бундай дедилар: «Сизлардан кимки жумъа (намози)дан кейин намоз ўқийдиган бўлса, тўрт ракъат ўқисин!».\nИбн Умар (розияллоҳу анҳумо)дан ривоят қилинди: У киши (Ибн Умар) жумъа намозини ўқигач, (масжиддан) борди-да, уйида икки ракъат намоз ўқиди. Кейин «Расулуллоҳ саллаллоҳу алайҳи ва саллам шундай қилар эдилар», деди.\nИбн Умар (розиаллоҳу анҳумо)дан ривоят қилинди; «Набий саллаллоҳу алайҳи ва саллам жумъа намозидан кейин икки ракъат намоз ўқир эдилар».\nИбн Аббосдан (розияллоҳу анҳумо) ривоят қилинди; айтди: «Расулуллоҳ саллаллоҳу алайҳи ва саллам жумъа куни бомдод намозида «Сажда» сураси билан «Инсон» сураларини ўқир эдилар».\nРасулуллоҳ саллаллоҳу алайҳи ва салламнинг мавлоси (озод этган қуллари) Убайдуллоҳ ибн Аби Рофиъдан ривоят қилинди; айтди: «Марвон, Абу Ҳурайрани Мадина (шаҳри)га ноиб қилиб қолдирди-да, Макка томон йулга чиқди. Абу Ҳурайра (розияллоҳу анҳу) бизларга жумъа намозини ўқиб берди: (биринчи ракъатда) «Ал-Жумъа» сурасини, иккинчи ракъатда эса «Мунофиқун» сурасини қироат қилди». Убайдуллоҳ айтади: «Абу Ҳурайранинг орқасидан етиб олдим-да, «(ҳазрати)Али Куфада қироат қилган икки сурани ўқидингиз?» дедим. Шунда Абу Ҳурайра: «Албатта, мен Расулуллоҳ саллаллоҳу алайҳи ва салламдан шу икки сурани қироат қилганларини эшитганман», деди.\nЖумъа намозининг фазилати Жумъа кунида дуо ижобат бўладиган соат Жумъа куни ғусл қилмоқ Жумъа куни ғусл қилмоқнинг фазилати Жумъа куни таҳорат билан кифояланмоқ Жумъага эртароқ ҳаракат қилмоқ Узрсиз ҳолда жумъани тарк этмоқ Жумъага қанча масофадан келинади? Жумъа (намози)нинг вақти Минбар устида хутба ўқилмоғи Икки хутба орасида ўтирмоқ Хутбанинг қисқа бўлмоғи Минбарда қуръон ўқимоқ Хутба айтилаётганда имомга рўбарў бўлиб ўтирмоқ Имом хутба айтаётганда келган киши икки ракъат намоз ўқимоғи масаласи Имом хутба ўқиётганда сўзлашмоқ кароҳат эканлиги Жумъа куни сафлардан (елкалардан) ошиб ўтмоқ кароҳат эканлиги Имом хутба ўқиётганда иҳтибо қилиб (тиззаларини тикка қилиб ёки қучоқлаб думба устига ўтирмоқ) кароҳат эканлиги Минбарда қўлларни кўтармоқ кароҳат эканлиги Жумъа намозининг азони Имом минбардан тушгандан кейин сўзлашмоқ Жумъа намозидаги қироат Жумъа куни бомдод намозидаги қироат Жумъадан олдин ва жумъадан кейин ўқиладиган намоз Жумъа намозининг бир ракъатига етган киши Жумъа кунидаги қайлула (тушки ухлаб дам олиш) Жумъа куни кимни уйқу босса, ўрнини ўзгартирсин Жумъа куни сафарга чиқмоқ Жумъа куни мисвок билан тишларни тозаламоқ ва хушбўйликлар сурмоқ


20:18 / 27.04.2016 2091 pdf Ўқиш режими + -\nСАВОЛ: Ассалому алайкум, Шайх Муҳаммад Содиқ Муҳаммад Юсуф, сизга кичик бир саволимиз бор. Бозорларда сотилаётган спирт аралашган ҳар турдаги хушбўйлантирувчи атирларни намоз ўқиётганда сепиш мумкинми? Қуръон оятлари ва ҳадис билан исботлаб беринг, илтимос.\nАввало билиб қўйингки, шариатнинг манбалари фақат Қуръон ва ҳадисдан иборат эмас. Балки ижмоъ ва қиёс ҳам бор. Шунингдек, масолиҳи мурсала, урф, шаръу ман қаблана шаръун лана бошқа манбалар ҳам бор. Ҳар бир нарсани Қуръон ва Ҳадис билан исботлаб беришни сўраш Қуръон ва Ҳадис асосида қабул қилинган манбаларни инкор қилиш бўлади. Иккинчидан, фатво сўровчи киши далил келтиришни талаб қилиши ҳам одоб доирасидан ташқари ҳисобланади.\nМен сизнинг саволингизга барча уламолар иттифоқ қилган гапни келтириш билан жавоб бераман:^\nСиз спирт деб атаган нарса алкогол моддалар жумласига киради. «Алкогол» сўзи ажнабий тилдан кириб қолган, лекин ажнабийлар ҳам алкоголни «ал-куҳл»дан олишганлиги маълум ва машҳур. Ана шу алкогол нарсалар шариат нуқтаи-назаридан нажас ҳисобланмайди. Бу нарса «ҳамма нарсанинг асли покдир» қоидаси асосида бўлинган. Хусусан, ўша алкогол нарсалар холис ўзи бўлса ҳам, бошқа нарса аралаштирилмаган бўлса ҳам, ёки сувга аралаштирилган бўлса ҳам барибир. Шу билан бирга «хамр», яъни ароқ ва ичимлик ичиб маст бўлиш учун тайёрлаб қўйилган нарсалар нажосат ҳисобланади маънавий жиҳатдан. Шунга биноан, шариат нуқтаи-назаридан алкогол - яъни спиртли нарсалар тиббий ҳожат учун ишлатиладиган қилиб тайёрланган бўлса, уларни терини, яраларни, тиббий асбоб-ускуналарни тозалаш учун, микробларни ўлдириш учун ишлатиш мумкин. Шунингдек, тиббий маънода ва тиббий ниятда тайёрлаб қўйилган спиртларни ҳиди яхши бўладиган атирлар учун ишлатилса бўлади, чунки бундаги баъзи бир моддалар фақат ана ўша спирт билангина эриши мумкин. Шунингдек, баъзи бир кремларга ҳам мана шу нарса ишлатилади, бу ҳалиги ичадиган, маст бўлиш учун тайёрлаб қўйилган хамр – ароқ ҳукмига кирмайди. Аммо, алкогол нарса маст қилувчи модда бўлганлиги учун уни ичмоқ, тановул қилмоқ мутлақо ҳаромдир. Валлоҳу аълам.\n20:18 / 27.04.2017 2950\n20:19 / 27.04.2016 2159\n2111 21:05 / 25.04.2016\n1121 10:39 / 16.12.2018\n1225 08:51 / 28.09.2019\n2017 18:53 / 26.04.2016


Пиллачиликда янги босқич\nИпак матоси пишиқлиги, майинлиги, ўз жилоси билан азалдан маълум ва машҳур. Илгарилари фақат бой-бадавлат одамлар кийими учун ишлатилган ушбу ноёб матони тайёрлашда ипак қурти бир ойда ўз вазнидан 20 марта ортиқ миқдордаги тут баргини ейиши керак бўлади. Кўплаб қийинчиликлар асосида бунёд бўладиган бу матони ишлаб чиқаришда Ўзбекистон ҳам дадил қадам ташламоқда.\nБугун мамлакатимиз пиллачилик тармоғида 40 га яқин пиллани қайта ишлаш корхонаси фаолият юритмоқда. Пиллачиликда 14,5 минг киши доимий ва деярли 411 минг нафар юртдошимиз мавсумий иш ўрни билан таъминланган. Республикадаги тутзорларнинг умумий майдони 45,8 минг гектарни ташкил этади. 220 миллион туп тут дарахти бор.\nАгар соҳада барча имкониятлар ишга солинадиган бўлса, ушбу рақамларни яна бир неча баробарга ошириш мумкин.\nБугун соҳада етарлича муаммолар ҳам мавжуд. Биргина пилланинг озуқаси масаласида камомадлар кузатилмоқда. Бу эса пиллани қайта ишлаш корхоналарини пилла билан тўлиқ таъминлаш имконини чегаралайди. Шу сабаб ипак қурти уруғининг кўп қисмини импорт қилишга тўғри келаяпти. Жумладан, жорий йилда 91 фоиз ипак қурти уруғи четдан олиб келинди.\nДавлатимиз раҳбарининг жорий йил 4 декабрдаги “Республикада пиллачилик тармоғини жадал ривожлантиришни қўллаб-қувватлашга доир қўшимча чора-тадбирлар тўғрисида”ги қарори бу соҳада янги қадамни бошлаб беради.\nЮртимизда сўнгги вақтларда эришилган энг яхши натижаларимиздан бири, бу – пилла етиштириш бир йилда уч мартага етказилганидир. Натижада корхоналарнинг хомашёга бўлган талаби қондирилди. Ишлаб чиқариш қувватларидан тўлиқ фойдаланилаяпти. Бир муддат ипакчиликка берилмаган эътибор сабаб, соҳада оқсаш кузатилди. Сифат даражасида ҳам муаммолар бор эди. Ҳосилдорлик тушиб кетганди.\nПрезидент қарорига мувофиқ, 2019-2021 йилларда пиллачилик тармоғи корхоналари томонидан томорқа ерларида, аҳоли хонадонларида тут кўчатлари экишни ва парранда боқишни ташкил этишнинг мақсадли прогноз параметрлари ишлаб чиқилди. Унга кўра, аҳоли, томорқа ер эгаларига парранда ва тут кўчатларини шартнома асосида бепул етказиб бериш режалаштирилди. Бундан ташқари, умумий қиймати 33 миллион АҚШ долларига тенг бўлган жами 2 минг 200 та ипак қуртини парваришлайдиган иншоотлар ҳам барпо этиладиган бўлди.\nҚарор асосида уюшма таркибига кирувчи ташкилотлар 2023 йил 1 январга қадар муддатга мол-мулк ва ер солиқларини тўлашдан озод этилди. Бу пиллачилик соҳасида янги босқични бошлаб беради.\nПиллачилик ривожи учун яратилаётган имкониятлардан қувонамиз. Айниқса, бериладиган кредит фоизларидаги имтиёз, корхонанинг иқтисодий қўллаб-қувватланиши пиллачилигимиз тез ривожланишининг асосий омили бўлиши шубҳасиз. Биз, бухоролик пиллакорлар Президентимизнинг ишончини оқлаб, берилаётган имкониятлардан унумли фойдаланамиз ва белгиланган режаларни бажариш учун астойдил ҳаракат қиламиз.\nКиритилди: 22:05 05.12.2018. Ўқилди: 360 марта. Фикрлар сони: 0 та.


Сирдарёга юборилган хайриялар кўплигидан ёқиб юбориляптими? ФВВ изоҳ берди (фото) — Sof.uz\n20.05 14:39 3835 Ўзбекистон\nАввалроқ, Сирдарё вилоятида тўғон бузилишидан зарар кўрган аҳоли учун жўнатилган хайриялар кўплигидан ёқиб юборилаётгани ҳақида хабар тарқалган эди.\nФавқулодда вазиятлар вазирлиги ушбу вазиятга ойдинлик киритди.\nМаълум қилинишича, Сирдарё вилоятининг Сардоба, Оқолтин ва Мирзаобод туманларида юзага келган сув тошқини оқибатларини бартараф этиш ишлари давом эттирилмоқда. Тошқин ҳудудлари сувдан ҳоли этилиб, қуруқ ва қулай ҳолатга келтирилди.\nҲозирда бу майдонда иккиламчи тадбирлар амалга оширилмоқда. Жумладан, оқим вақтида зарар етган ашёлар, уй хўжалиги буюмларини йиғиш, уларни ҳудуддан олиб чиқиш ва йўқотиш тадбирларини мисол қилиш мумкин.\nЧунки бундай воситалар қайта фойдаланиш учун яроқсиз ҳисобланиб, санитария-гигиена талабларига жавоб бермайди, дейилади вазирлик хабарида.\nФВВ Сирдарё “Сардоба” сув омбори\nКеча, 17:49 4266\n13.08 00:04 1628\nСаудиялик инвесторлар Сирдарёда буғ-газ электр станцияси қуради\n11.08 11:36 259 Ўзбекистон\n5.08 16:57 415 Ўзбекистон\n24.07 20:14 250 Жамият\n11.07 15:59 814 Ўзбекистон


АХБОРОТ ХАВФСИЗЛИГИ ҲАР БИР ДАВЛАТ МИЛЛИЙ ХАВФСИЗЛИГИНИНГ ТАРКИБИЙ ҚИСМИДИР – Jurnalist\nR S2021-06-25T16:58:10+05:0025 Iyun, 2021|Журналист ижодидан, Мақолалар, Ҳангомалар, Ҳафта мақоласи|\nАвторучка, ёзув машинкаси, қоғозлар, оддий телефон ва халқ тилида магнитофон, радиожурналистлар тилида репартёр деб аталувчи техникалар ўрнини мобил телефонлари, компьютер, ноутбук, цифрли диктафонлар эгаллади. Журналистлар меҳнати анча енгиллашди. Журналистларнинг бир авлоди кўз ўнгида ахборотларни узатиш технологияси бутунлай, шу билан бирга тубдан ўзгариб кетди. Замонавий технолигиялар журналистикани “тош асри”дан олиб чиқди ва бу соҳани бутунлай ўзгартириб юборди. Бироқ ОАВнинг ҳолис, тўғри ахборот тарқатиш борасидаги масъулияти ўша-ўшалигича қолиши керак эди. Аммо минг афсуски, бундай бўлмаяпти.\nДавримиз хақли равишда Ахборот асри деб номланади. Жаҳон ягона ахборот майдонига айланиб бўлди. ХХ аср охири ХХI аср бошларига келиб эса дунё бутунлай ўзгариб кетди. Ахборот-коммуникация соҳаларининг тараққиёти, геосиёсий вазиятнинг кескин ўзгариши ким ахборотга эга бўлса ўша жамиятни бошқаришини кўрсатиб қўйди. Бу эса ҳар қандай давлат ва тузумнинг олдида долзарб муаммони келтириб чиқармоқда. Ахборот хавфсизлиги ҳар бир давлат миллий хавфсизлигининг таркибий қисмидир. У давлат ва жамиятнинг барча соҳаларидаги миллий манфаатларни ҳимоя қилишга қаратилган бўлиши керак. “Ҳар қандай давлатнинг оммавий ахборот воситаси чет эл таъсири остида қолар экан, жамият ўз тарихий идеаллари, қадриятларини бузишга йўналтирилган ахборотлар оғушида қолади”, деб ёзган эди америкалик олим Лэнс Беннет. Ҳозирги кунда жаҳондаги турли “куч марказларининг” геосиёсий қарама-қаршилиги “ахборот макони”га кўчди, деган гапларда жон бор. Яъни оддий сўз билан айтганда, ахборот кимнинг қўлида бўлса ўша хақ бўлиб чиқмоқда.\nРус ёзувчиси А.П.Чеховнинг “Олтинчи Палата” повести ёдингиздами? Бош шифокор мансабини эгаллаш мақсадида ўринбосарнинг хатти-ҳаракатлари ахборот хуружини эслатмайдими? Соппа-соғ одамни жиннига чиқариб, ўзининг қабих мақсадларига эришган бош шифокор ўринбосарининг ишини ҳозир ғарб ОАВ ходимлари бажараётгандек.\nҲаёт ҳақиқати шуни кўрсатмоқдаки, ҳар қандай тараққиёт маҳсулидан икки хил мақсадда – эзгулик ва ёвузлик йўлида фойдаланиш мумкин. Замонавий дунёда ахборотлар шу қадар кўпки, тарқатилаётган ахборотларнинг қай бири тўғри, қай бири нотўғрилигини аниқлагунча инсон онги биринчи тарқалган хабарга мослашган бўлади.\nҲозирги пайтда ер юзининг қайси чеккасида қандайдир воқеа юз бермасин, одамзот бу ҳақда зудлик билан хабар топиши ҳеч кимга сир эмас. Бугунги кунда замонавий ахборот майдонидаги ҳаракатлар шу қадар тиғиз, шу қадар тезкорки, энди илгаригидек, бу воқеа биздан жуда олисда юз берибди, унинг бизга алоқаси йўқ, дея бепарво қараб бўлмайди.\nБугун ахборот энг муҳим қадрият саналмоқда. Ахборот эса оммавий ахборот воситалари томонидан тарқатилади. Айрим ҳолларда матбуот одамларга салбий таъсир кўрсатишидан кўз юмиб бўлмайди. Буни биз дунёда юз бераётган ҳодисаларнинг нотўғри талқин қилинган ҳолда ёритилаётганидан кўриб билиб турибмиз. Журналистлар ва медиа-ходимлари нафақат иш берувчилар ва бозор олдида, балки жамият олдида ҳам масъулиятни хис қилишлари, демократияни ҳаддан ошиш деб тушунмасликлари керак. Эркинликка интилиш ҳар бир журналист олдида турган вазифа аммо, чегарани билиши шарт. Медиа жамият олдида ўз зиммасига маълум бир мажбуриятларни олиши керак. Бу мажбуриятлар ахборот тарқатишда ҳалоллик ва адолатни талаб қилади.\nОта-бола сафарга чиқади. Ота эшакка миниб олган. Бола пиёда. Бир кўчадан ўтаётганда одамлар кулишибди: “тентакларни қаранглар ота эшакда, бола пиёда” дея. Ўрин алмашибдилар. Бошқа кўчада “қаранглар ота пиёда, бола эшакда” дея яна кулишибди. Энди ота-боланинг ҳар иккиси эшакка ўтиришибди. Бошқа бир кўчада “Қаранглар, битта эшакка икки киши миниб олибди” деб яна кулишибди. Машҳур шоири\nмиз бу ҳикоятни янгича талқин қилиб, “орага эшак тушиб ота-бола ажрашиб кетди” дея шеър ёзганлар. Шоиримиз гўёки, эшакка урғу берган. Аммо чуқур фалсафа ётибди. Аслида шеърда миш-миш тарқатувчилар, воқеани нотўғри талқин қилувчилар эшак сифатида кўрилади.\nИнтернетда ўқиган ғарб матбуотига бағишланган латифага сиз ҳам эътибор қаратишингизни сўрардим.\nПарижга келган Рим папасини аэропортда кутиб олган журналистлар ундан “Париждаги фоҳишахоналарга муносабатингиз қандай?” дея сўрашади. Шунда у “Нима, Парижда фоҳишахоналар борми?” дея саволга савол билан жавоб беради. Эртаси куни газеталарда “Рим папаси аэропортда “Парижда фоҳишахоналар борми?” дея сўради” сарлавҳаси остида мақола босилди. Мана шу латифанинг ўзиёқ ғарб матбуотида воқеалар нотўғри талқин қилинишини, сўзлар матндан суғуриб олинишини англатади.\nШу ўринда яна бир латифа. АҚШ кўчаларида сайр қилиб юрган бир қизга ит хужум қилибди. Воқеага гувоҳ бўлган бир йигит қизни ҳимоя қилиш мақсадида итни ўлдирибди. Эртаси куни газеталар “Америкалик қаҳрамон йигит қизни қутқариб қолди” деган сарлавҳа остида мақола эълон қилади. Йигит “мен бу мамлакат фуқароси эмасман” дейди. Газеталар “Хорижлик мард йигит ватандош қизимизни қутқарди” дейишади. Шунда йигит “кечирасизлар мен арабистонлик мусулмонман” деб айтади. Энди газеталар “Исломий террорчи бегуноҳ кучукни уриб ўлдирди…..” дея урғуни қизнинг қутқарилишига эмас, итнинг ўлдирилишига беришади.\nОдамлар онгини, дунёқарашини ёт ғоялар таъсирига бўйсундиришга интилиш ҳолатлари айнан матбуот орқали амалга оширилаётгани ташвишлидир. Интернетдаги ижтимоий саҳифалар ҳам нафратга қаратилган даъватларга қарши курашиши лозим.\nОдамлар дунёқарашини у ёки бу ғоялар таъсирига бўйсундиришда молпараст, шуҳратпараст ва амалпараст кучлар ўз мақсадларига эришиш, дунёни ўз ҳоҳиш иродаларига бўйсундиришда фойдаланмоқда. Бугунги кунда халқаро майдонда турли сиёсий кучлар ўзларининг миллий ва стратегик режаларига эришиш учун, эрамиздан аввалги 6 асрда яшаб ўтган файласуф ва ҳарбий арбоб Сунь Цзи ёзганидек, хоин ва сотқинлардан фойдаланишмоқда. У ўз саркардаларига, “энг қабиҳ ва разил одамлар билан ҳамкорликдан фойдаланинг”, деб маслаҳат берган эди. Сиёсий кучларнинг узоқни кўзлаган асл мақсадларини ўз вақтида сезиш ва англаш катта аҳамиятга эга. Эълон қилинмаган ахборот урушларининг замирида ёлғон ахборот тарқатиш, ижтимоий онгини эгаллаш, миллий ва маданий қадриятларни йўқ қилиш, турмуш тарзимизга ёт ва бегона қадриятларни сингдириш мақсади ётгани аниқ. Бундан огоҳ бўлишимиз керак.\nАхборот хуружи ёшлигимиздан бошланган десак янглишмаган бўламиз. Масалан эртакларда, дарсликларда айиқни асалхўр ҳайвон сифатида таърифлашарди. Аслида айиқ йиртқич ҳайвон бўлиб, ҳатто гўштхўрдир. Хориж телевидение кўрсатувларини кўраётганда, Интернетни титкилаётганда шу каби илк тассавурларга алданиб қолмаслигимиз, фарзандларимизга ҳам шу нарсаларни тушунтиришимиз керак.\nАйрим ҳолларда ОАВ одамларга салбий таъсир кўрсатишидан кўз юмиб бўлмайди. Буни биз дунёда юз бераётган ҳодисаларнинг нотўғри талқин қилинган ҳолда ёритилаётганидан кўриб билиб турибмиз. Журналистлар ва медиаходимлари нафақат иш берувчилар ва бозор олдида, балки жамият олдида ҳам масъулиятни хис қилишлари, демократияни хаддан ошиш деб тушунмасликлари керак. Эркинликка интилиш ҳар бир журналист олдида турган вазифа аммо, чегарани билиши шарт. Шу ўринда бир неча йил аввал Францияда бўлиб ўтган Charlie Hebdo ҳажв журнали таҳририятига қилинган қуролли хужумни мисол сифатида келтириб ўтамиз. Бу хужум ва инсонларнинг ҳалок бўлганини ҳеч бир нарса билан оқлаб бўлмайди. Аммо масаланинг иккинчи томони ҳам бор. Аксарият ғарб нашрларининг бу ҳажв журналида нашр этилган ислом дунёсида, дунёнинг қарийб 2 миллиардга яқин аҳолиси сўнгги пайғамбар сифатида тан олган ва қадрлайдиган Муҳаммад с.а.в.нинг хажвий суратини қайта-қайта босиб чиқаришларини сўз эркинлигини қўллаб-қувватлаш сифатида талқин қилишлари ақлга сиғмайди. Бу билан улар динлар ва қадриятлар ўртасидаги нифоқни янада кучайтиришга рағбат берди. Энг ривожланган давлатлар нашрлари ҳам жаҳолатга қарши жаҳолат билан эмас, маърифат билан жавоб бериш ҳақида ўйлаб кўрмади. Карикатуралар Guardian ва The Times, Tagesspiegel, Berliner Zeitung, Blesk, Berlingske, El Pais, Business Insider ва Huffington Post, шунингдек бошқа ўнлаб газеталарда чоп этилган. Улар ушбу ҳаракатларини ҳалок бўлганлар хотирасига ҳурмат сифатида ва жамиятда матбуот эркинлиги, сўз эркинлиги, санъат эркинлиги учун нашр этганлиги билан изоҳлаган.\nШунга қарамай, бир қатор ахборот агентликлари, жумладан Associated Press, CBC News ва CNN мазкур фаолиятдан ўзларини тийган. Нима бўлганда ҳам қадриятлар, маданиятлар ва динлар ўртасидаги қарама-қаршиликлардан фойда кўрувчи томонлар ютмоқда. Улар динни террордан, маданиятни маданиятсизликдан ажрата олмайдиган, аҳлоқсизликни эркинлик деб билувчи инсонларнинг уқувсизлигидан фойдаланмоқда.\nМедиа жамият олдида ўз зиммасига маълум бир мажбуриятларни олиши керак. Бу мажбуриятлар ахборот тарқатишда ҳалоллик ва адолатни талаб қилади. Медиа жиноятчиликни, зўравонликларни, тарғиб қилмаслиги, фуқароларнинг ҳуқуқларини камситмаслиги зарур. Бу матбуот эркинлигини чеклашни англатмайди. Шу ўринда “эркинлик истаб” йўл транспорт қоидаларини бузган ҳайдовчи келтирган нохуш ҳодисани мисол сифатида келтириш мумкин. Демократия экан деб журналистика этикасини бузганлар ҳам жамиятга жуда катта зиён келтиришини англаб етиш керак. Айрим мамлакатларда “Тўртинчи ҳокимият” “биринчи ҳокимият”га интилувчи матбуотнинг борлигидан кўз юмиб бўлмайди. Улар – олигархлар, молиявий гуруҳ, маҳаллий “барон”ларнинг қўлидаги бир ўйинчоқ эканлигини ёддан чиқариш керак эмас. “Тўртинчи хокимият” деб юритилаётган бўлишига қарамай ОАВни хукумат ёки тижорат структураси деб эмас, балки том маънодаги фуқаролик жамияти институти сифатида кўриш керак.\nАйтишларича финларда “дераза ойнасини журналистлар синдиради, уни хукумат қайта ўрнатади” деган гап бор экан. Истардикки, ҳамкасбларимиз мана шу ойнани – тўғрироғи инсонларнинг кўнгил ойнасини синдирмасинлар. Кўнгил ойнасини қайта тузатиш ҳеч кимнинг қўлидан келмайди.


07:46 / 15.11.2016\n"Батькивщина" партияси етакчиси, Украинанинг собиқ бош вазири Юлия Тимошенко украиналикларни 15 ноябрда Киевда норозилик намойиши ўтказишга чақирди. У бу ҳақда 14 ноябрда Олий рададаги чиқиши вақтида маълум қилди.\nТимошенконинг айтишича, Украина президенти Пётр Порошенко ва Миллий банки коррупция таянчига айланган, Порошенко мамлакатдаги муҳим лавозимларга ўзининг бизнес-ҳамкорларини тайинлаган. "Бугун фақат одамлар адолатни тиклаши ва ҳукуматни ўз жойига қўйиши мумкин. Эртага эрталаб фуқаролар, жумладан пенсионерлар, гривна курсининг тушиши, нарх-навонинг ошиши, ўз банк омонатларини қайтариш учун норозилик намойишига чиқадилар", деб эълон қилинди Тимошенко.\nТимошенко ҳукумат намойишчиларни "Кремль қўли" деб аташини, бироқ аслида "Украинадаги вазият одамларнинг жон-жонидан ўтиб кетганини" айтди. "Амалдорлар уруш билан беркинишмоқда, ўзлари эса мамлакатни коррупциялаштириб, уни таламоқдалар. Ёки одамлар ўз ҳуқуқларини ҳимоя қилиш учун бирлашадилар, ёки бу ҳукумат Украина халқини, Украина давлатини йўқ қилиб юборади", деб таъкидлаб ўтди Тимошенко.\n29 сентябрда ОАВда Тимошенко Киевда янги Майдан тайёрлаётгани ҳақида хабар берилганди. Журналистлар маълумотларига кўра, норозилик намойишларига асосий сабаб коммунал хизматларга юқори нарх-наво бўлади.\nМайдан – Киев ва Украинанинг бошқа шаҳарларида 2013-2014 йиллардаги қишда ўтказилган оммавий норозилик намойишлари бўлиб, унинг натижасида давлатда ҳокимиятни зўравонлик билан ўзгартириш юз берган.\nУкраина Майдан Юлия Тимошенко


08:50 / 31.08.2016 | Aziz To`xtabekov | 1800\nАссалому алайкум! Шайтонни жаннатдан Аллоҳ лаънатлаб қувган вақти шайтон “Мен одамзотни 4 томонидан хужум қиламан. Олди томонидан чиқиб бойликка, нафсбузарликка ўргатаман. Ўнг томонидан келиб зинога, номаҳрамга қарашга, чап томонидан келиб ҳаром еб ҳаром ичишга, орқа томонидан келиб дўзахга ўзим билан тортиб кетаман” дебди. Шунда Аллоҳ “Ҳа боравер, шундай қилишга уруниб кўрчи” дебди. Фаришталар Аллоҳдан “нима сен шайтонга одамга бунчалик хужум қилишига рухсат бердинг. Одамлар сени кўрмай туруб сенга ибодат қилишади сен яна уларга 4 томонидан шайтон юбораяпсан” дебди. Шунда Аллоҳ шайтон 4 томонни айтдию 2 томонни унутиб қўйди. Бандалари пастга қараб номоз ўқиб менга ибодат қиладилар, мен уларга юқори тарафдан баракани ёғдираман” деган экан….. Шундай ҳадис борми? Бўлса шарҳини хам кeлтириб ўтсангиз.\nВа алайкум ассалом! Сиз айтган ҳадисни билмаймиз, лекин қуйидаги оят бор. قَالَ فَبِمَا أَغْوَيْتَنِي لأَقْعُدَنَّ لَهُمْ صِرَاطَكَ الْمُسْتَقِيمَ۝ 16. У деди: «Мени йўлдан оздирганинг сабабли, уларга тўғри йўлингда албатта тўғаноқ бўламан. Баъзи тафсирчилар ушбу оятни: «Мени иғвога учирганинг каби, албатта, мен уларни тўғри йўлингдан тўсиб ўтираман», деди», деб ҳам таъвил қилганлар. Яъни шайтон одамни деб жаннатдан қувилди, иғвога учради. Шунинг учун у қасд қилиб, қиёматгача одам боласидан ўч олишга қасам ичди. Ушбу оятда эса ўша қасд қилган иғвосини Аллоҳнинг тўғри йўлида – сироти мустақимда туриб қилиши айтилмоқда. Яъни иблис сироти мустақимда ўтириб олиб, ким ўтса, иғво қилиб, уни йўлдан уришга ҳаракат қилади. Ушбу ҳолат ҳадиси шарифларнинг бирида жуда ҳам жонли тасвирлаб берилган. Имом Аҳмад ибн Ҳанбал Сийрат ибн Абул Фолиҳ розияллоҳу анҳудан ривоят қилишларича, у киши дейдилар: «Мен Расулуллоҳ соллаллоҳу алайҳи васалламнинг қуйидагиларни айтганларини эшитдим: «Шайтон Одам боласининг йўлларига ўтириб олган. У одамнинг Ислом йўлига ўтириб олиб: «Ўз динингни, ота-боболарингнинг динини тарк этиб, мусулмон бўласанми?» – деди. Аммо одам унга исён этиб, мусулмон бўлди. У одамнинг ҳижрат йўлига ўтириб олиб: «Ўз ерингни, осмонингни тарк этиб, ҳижрат қиласанми? Муҳожир отнинг тақаси каби-ку», – деди. Аммо одам унга исён этиб, ҳижрат қилди. Сўнгра у одамнинг жиҳод йўлига ўтириб олиб: «Урушга кириб, ўласанми? Хотинингни бошқалар оладими, молу мулкинг бўлинадими?» – деди. Одам унга исён этди. Расулуллоҳ соллаллоҳу алайҳи васаллам: «Одам болаларидан ким шундай қилса, ўлганидан сўнг уни жаннатга киритиш Аллоҳнинг зиммасида бўлади. Агар ўлдирилса ҳам, уни жаннатга киритиш Аллоҳнинг зиммасида бўлади. Агар ғарқ бўлса ҳам, уни жаннатга киритиш Аллоҳнинг зиммасида бўлади. Ёки уловдан йиқилиб ўлса ҳам, уни жаннатга киритиш Аллоҳнинг зиммасида бўлади», – дедилар». Шунга кўра, инсоннинг Аллоҳга эмас, иб¬лисга исён қилиши лозим бўлади. Аммо бу осон кечмайди. Чунки иблис инсонни иғво қилиш, йўлдан оздириш учун турли томонлар¬дан ҳамла қилади. Бутун қудратини ишга солади. Келинг, Қуръони Каримда келган унинг ушбу эътирофининг давомига эътибор берайлик: ثُمَّ لآتِيَنَّهُم مِّن بَيْنِ أَيْدِيهِمْ وَمِنْ خَلْفِهِمْ وَعَنْ أَيْمَانِهِمْ وَعَن شَمَآئِلِهِمْ وَلاَ تَجِدُ أَكْثَرَهُمْ شَاكِرِينَ۝ 17. Сўнгра уларга олдиларидан, орқала¬ридан, ўнг томонларидан ва чап томонларидан келаман. Ва уларнинг кўпларини шукр қилувчи ҳолда топмассан». Иблис ушбу ваъдасини доимо бажариб келмоқда. Айниқса, сўнгги вақтларда унинг лашкарлари ҳаддан зиёд кўпайди. Инсон қаерга юз бурмасин, уларга дуч келади. Аллоҳ таоло инсонга ақл ва дин бериб, уни синашни ирода қилгани учун иблисни эмин-эркин қўйиб қўйди. Инсон ақлига бўйсуниб, Аллоҳга итоат этиб, шайтонга қарши исён қилса, ўзидаги ёвузликдан ғолиб келса, фариштадан ҳам устун бўлади. Аммо ақлини ишга солмай, Роҳманнинг ҳукмини бажармасдан, ғайримустақим йўлдан юрса, иблисдан ҳам баттар бўлади. Афсуски, лаънати Шайтон ушбу оятда: «Ва уларнинг кўпларини шукр қилувчи ҳолда топмассан», деганидек, аксарият одамлар ақлларини ишлатмайдилар, Аллоҳга шукр қилмай, куфр келтирадилар.(“Тафсири Ҳилол” китобидан “Аъроф” сураси). Муфассирлар : “Тарафлар олтитадир. Тўрттасидан шайтон кела олади. Икки тарафдан эса шайтон келиши муҳолдир. Бири юқори тараф бўлса, бири Аллоҳга боғланиш тарафи” деганлар. Валлоҳу аълам!\nБешикдан қабргача илм изланг\nХадис.ислом.уз сайтида қўйилган хадис\nҲадис ва илм\nБидъат ҳақида тушунча\nСаҳиҳ ҳадис ми Устоз.\nКофир ва мушрикларнинг “Аллоҳга қасамки” иборасини ишлатишлари\nЙигитлар соч турмаги


Акциз солиғи бўйича ўзгаришлар: чегирма бекор қилинди, янги акциз жорий этилди, индексация қилинди | NORMA.UZ\nСолиқ кодексига, шунингдек 2019 йилги акциз солиғи ставкаларига ўзгартиришлар киритилди. Бу 24.12.2018 йилдаги ЎРҚ–508-сон Қонун ва Президентнинг 26.12.2018 йилдаги ПҚ–4086-сон қарори билан назарда тутилган.\n2019 йил 1 январдан акциз солиғини ҳисоблаш ва тўлаш тартибига қуйидаги ўзгартиришлар киритилади:\nишлаб чиқариш ва сотиш занжирида тўланган акциз солиғи суммаси ҳисобга олинмайди;\nакциз солиғи солинадиган янги товарлар ва хизматлар киритилади;\nалкоголли маҳсулотларга акциз солиғи ставкалари индексацияланади;\n«Женерал Моторс Ўзбекистон» АЖ ишлаб чиқарган автомобиллар, табиий газ ва ишлаб чиқариладиган нефть маҳсулотларига акциз солиғи ставкалари пасайтирилади.


Uzreport TV vs Beeline TV иши бўйича суд: Интеллектуал мулк агентлигининг вакили даъво асосли эканини билдирди - Anhor\nAnhor Все посты Uzreport TV vs Beeline TV иши бўйича суд: Интеллектуал мулк агентлигининг вакили даъво асосли эканини билдирди\nUzreport TV vs Beeline TV иши бўйича суд: Интеллектуал мулк агентлигининг вакили даъво асосли эканини билдирди\nИқтисодий ишлар бўйича Тошкент туманлараро судида UzReport TV каналининг Unitel (Beeline) компаниясига берган даъвоси бўйича ишни тинглаш давом этмоқда. Телеканал мобил операторни муаллифлик ҳуқуқларини бузганликда айбламоқда. Телеканалнинг даъво аризасида Beeline компанияси келишув тузмасдан ўзининг Beeline TV мобил иловасида UzReport TV ва Futbol TV телеканалларининг эфирларини ретрансляция қилиш билан шуғуллангани қайд этилади. Ишни судья Виталий Ли кўриб чиқмоқда.\nБиринчи муҳокамада жавобгар Ахборот технологиялари вазирлиги ва UzKabel мутахассисларини кейинги мажлисга экспертлар сифатида жалб этиш ҳақида илтимоснома киритди. Жавобгар телеканал ретрансляциясини UzKabel билан лицензион келишув асосида амалга ошираётганини билдирди. “Биз Uzreport TV каналини чиқариб ташлай олмаймиз, бу лицензион келишувнинг бузилиши бўлади”.\nИнтеллектуал мулк агентлигининг вакили Халилжон Жўраев бугунги суд мажлисида низо предмети бўйича мустақил даъво бермаган учинчи томон сифатида қатнашди.\nUzReport TV томонидан билдирилган ҳуқуқлар турдош ҳуқуқлар тоифасига киради. Турдош ҳуқуқлар “Муаллифлик ҳуқуқи ва турдош ҳуқуқлар тўғрисида”ги қонун билан тартибга солинади. Хусусан, қонуннинг 44-моддасига мувофиқ ижролар, фонограммалар, эфир ёки кабель орқали кўрсатув ёхуд эшиттириш берувчи ташкилотнинг кўрсатувлари ёки эшиттиришлари турдош ҳуқуқлар объектларига киради.\nҚонуннинг 45-моддасида Ижрочилар, фонограммаларни тайёрловчилар, эфир ёки кабель орқали кўрсатув ёхуд эшиттириш берувчи ташкилотлар турдош ҳуқуқлар субъектлари эканлиги қайд этилади. Турдош ҳуқуқларнинг юзага келиши ва амалга оширилиши учун турдош ҳуқуқлар объектини рўйхатдан ўтказиш ёки бирон-бир бошқа расмиятчиликка риоя этиш талаб қилинмайди.\n«Юридик ва жисмоний шахслар, шу жумладан кўрсатув ёки эшиттиришни эфирга узатиш ва кабель орқали юборишни (ретрансляция ҳам шунга киради) амалга оширувчи юридик ва жисмоний шахслар, ушбу Қонунда назарда тутилган ҳоллардан ташқари, асардан, ижродан, фонограммадан ёхуд эфир ёки кабель орқали кўрсатув ёхуд эшиттириш берувчи ташкилотнинг кўрсатув ёки эшиттиришидан фақат ҳуқуқ эгаси ёки бошқа ваколатли шахс билан тузилган шартномага биноан фойдаланишлари мумкин. Ретрансляция муаллифлар, ижрочилар, фонограммаларни тайёрловчилар ва бошқа ҳуқуқ эгаларининг эфирга узатиш, кабель орқали юбориш, барчанинг эътиборига етказишга бўлган ҳуқуқларига риоя қилинган ҳолда амалга оширилиши керак».\nИнтеллектуал мулк агентлиги вакилидан низо моҳияти бўйича қандай хулоса қилиши мумкинлиги ҳақида сўрашди. Вакил бу саволга жавобан UzReport телеканалининг Unitel компаниясига даъвоси асосли эканини билдирди.\nКейинги суд мажлиси 28 июнга тайинланган.\nОмбудсман ҳузурида қийноқ ҳолатларини аниқлаш бўйича жамоатчилик гуруҳлари ташкил қилинади


Совуқ об-ҳаво ортга чекина бошлайди, ҳафта охирида эса... - Zamin.uz\n28 ноябрда бу совуқ ҳаво республиканинг барча ҳудудларига тарқалади, баъзи жойларда ёғингарчилик (ёмғир, қор) бўлади. Қорақалпоғистонда, Хоразм, Бухоро, Навоий вилоятларида ёғингарчилик кутилмайди. 27-28 ноябрда баъзи жойларда шамол 15-20 м/с гача кучайиши кутилмоқда. Ҳаво ҳарорати кечаси 3 даража совуқдан 2 даражагача илиқ, кундузи 2-7 даража илиқ бўлади, бу меъёрдан 5-7 даражага камдир. Республиканинг баъзи жойларига туман тушиши мумкин. «Замин» янгиликларини «Вконтакти»да кузатиб боринг


Қўрқув ўрнига озодлик « Ўзбекистон Халқ Ҳаракати\nҚўрқув ўрнига озодлик\n01 May 2017 - 6:00\nАмалдаги президент бошчилигидаги бугунги Ўзбекистон ҳукумати мамлакат ичкарисида ҳам, халқаро майдонда ҳам ўз машруиятини тўла йўқотди. Бугун бу ҳукумат на ички ва на-да ташқи сиёсатни юргизиш қобилиятига эга.\nҲокимиятнинг барча поғоналари коррупция ботқоғига ботгани, самарасиз ишлаб чиқариш ва ношуд аграр сиёсат мамлакат иқтисодига тузатиб бўлмас зарар етказди. Вайрон бўлган иқтисодни тузатишга ҳаракат қилар экан, ҳокимият олинган зарарни табиий бойликларни масъулиятсизларча эксплутация қилиш билан қоплашга уринмоқда.\nИшсизлик кун сайин ўсаяпти. Ва ишсизларнинг асосий қисмини 18 ёшдан 30 ёшгача бўлган ёшлар ташкил этмоқда. Ишсизликнинг бу қадар ортиши ижтимоий-иқтисодий тараққиёт ва демографик юксалиш орасидаги анормал номутаносибликни кўрсатмоқда. Каримов режими иқтисод либерализациясининг ҳокимият монополиясига таҳдид солувчи, давлатдан мустақил тадбиркор синфини яратишидан кўрмоқда.\nПрезидент Каримов ўтган йили май ойида 1000 дан ошиқ тинч аҳоли вакилларини ўлдирди. Каримовнинг бу ҳаракати унинг режимининг легитимлигини йитирди. Ҳа, бу нуқтада машруият – легитимлик бош масаладир. Легитимлик йўқ жойда ҳокимият вакууми пайдо бўлади. Президент Каримов бу вакуумни кўрмасликка ҳаракат қилаяпти ва айнан шу ўжар жоҳиллик – зўравонликнинг манбаидир.\nЛегитимлик бўлмаганида, дунёнинг глобаллашуви, 60 йил муқаддам Гарри Труман даврида бошланган мислсиз тараққиётни кўрмаган бўлардик. Технологиянинг яшин тезлигида ўсиши туфайли инсонлар ва мамлакатлар ўртасидаги масофа қисқарди ва ҳаммамиз демократик, бозор иқтисодига эга давлатлар билан антидемократик давлатлар ўртасидаги фарқни аниқ кўра бошладик.\nЎзбекистон демократик кучлари Ғарбдаги дўстларнинг Ўзбекистон ва умуман Марказий Осиё минтақасидаги демократик ўзгаришлар ва бозор иқтисоди тараққиёти йўлида олиб бораётган курашларида қўллаб-қувватлашларини истайди. Глобаллашув тезлашар экан, дунё тораймоқда ва муаммолар ҳам ҳамма учун муштарак муаммоларга айланмоқда. Биз бу янги дунё раҳбарларининг Ўзбекистон халқининг бугунги муаммоларига жиддий ва самимий ёндошаётганларини кўришни истар эдик.\nАндижон қатлиомидан сўнг Каримов ўз жиноятлари учун юпанч излаб, Пекинга ва сўнгра Москвага борди. Каримовнинг янги ҳамкорлари унинг диктаторлик ҳокимиятини сақлаб қолишда унга ёрдам беришга ваъда қилдилар. Бунга жавобан Каримов Русия билан ҳарбий-сиёсий “Иттифоқ битими”ни имзолабгина қолмай, Ўзбекистоннинг ташқи иқтисодий алоқаларини тамоман Русия ва Хитой тарафга бурди. Русия аллақачон Ўзбекистоннинг нефть ва газ заҳираларини ўзлаштириш лойиҳаларини татбиқ этишга киришди. Каримов вазирларига ўзининг янги ҳомийлари учун юборилаётган пахта, метал ва энергетик ресурслар миқдорини кўпайтириш ҳақда буйруқ берди.\nАйни пайтда, Каримов Шанхай Гуруҳи аъзоларини мухолифатга, “рангли инқилоблар” ва инсон ҳуқуқларига қарши курашни “терроризмга қарши кураш” статусида қабул қилишга кўндирди. Ғарбнинг демократия талабига жавобан, Каримов – мамлакат миллий манфаатларга зид равишда – Ташқи Ишлар Вазирлиги, Ташқи Иқтисодий Алоқалар, Ташқи иқтисодий фаолият Банки ва “Ўзбектуризм” компаниясига қарашли ҳорижий ваколатхоналар ходимлари сонини қисқартиришга буйруқ берди.\nЎтган йил октябр ойида Ташқи Ишлар Вазирлиги АҚШ, Ғарб давлатлари ва Европа Тараққиёт ва қайта тиклаш Банки ҳамда БМТ сингари халқаро ташкилотлар ва уларнинг ваколатхоналари билан алоқани чеклаш ҳақда фармон чиқарганди. Ташқи Ишлар Вазирлиги ходимлари раҳбарият рухсатисиз Ғарб давлатлари дипломатлари билан учрашмаслик, улар билан телефон орқали гаплашмаслик, уларнинг сўровларига жавоб бермаслик, музокара мавзусини олдиндан раҳбариятдан тасдиқлатиб олиш, Ғарб давлатлари ташкил килган анжуманларга бормаслик талаблари ёзилган ҳужжатга имзо қўйдилар.\nКаримов мамлакатни узил-кесил айғоқчилар уясига айлантиришга қарор қилди. У дипломатик ваколатхоналарда ходимларини маҳфий хизмат органлари ходимлари билан алмаштиришга буйруқ берди. Оврупа Иттифоқи давлатларидаги дипломатик ваколатхоналар ходимларининг ҳаммаси Миллий Хавфсизлик Хизмати ва Мудофаа Вазирлигининг Бош Истиҳбарот (Разведка) Бошқармаси ходимлари билан алмаштирилди. Шу зайлда Ўзбекистон Русия билан Оврупада изчил истиҳбарот (разведка) фаолиятига киришмоқда. Бу – “совуқ уруш”нинг бошланиши, десак муболаға булмайди.\nҒарб Ўзбекистон ва Марказий Осиёнинг демократлашув жараёнида нима қила олиши мумкин?\n– БМТ, Европада Хавфсизлик ва Ҳамкорлик ташкилоти, Овропарламент, Мустақил ташкилотлар ва оммавий ахборот воситалари орқали режимга қарши босимни кучайтириши;\n– АҚШ ва Оврупа Кенгаши Ўзбекистон ҳукуматининг ғайридемократик моҳияти борасида ўз нуқтаи назарини очиқ ифода этиши ва ҳукуматдан демократик мухолифат партияларини легаллашувини талаб қилиши;\n– Мавжуд режимга қарши сиёсий санкциялар жорий этиши (халқаро ташкилотларда овоз бериш ҳуқуқидан маҳрум этиш, халқаро ташкилотлар томонидан ташкил этилган анжуманларда ҳукумат расмийлари иштирокини чеклаш ва ҳоказо);\n– Ўзбекистон демократик кучларининг тикланиши ва тараққий этишига ёрдам бериш, Каримовдан демократик мухолифат билан музокаралар олиб боришни талаб қилиши мумкин.\nШунингдек, Ўзбекистондаги халқаро ташкилотлар ваколатхоналарининг ўлкада демократлашув ва инсон ҳақларини ҳимоя қилиш борасидаги БМТнинг тараққиёт Дастурини татбиқ этиш, Демократик институтлар ва инсон ҳақлари бўйича Бюро очиш, Европада хавфсизлик ва ҳамкорлик Ташкилоти ва Хьюман Райтс Вотч сингари бошқа ташкилотлар фаолиятига шароит яратиши лозим.\n– Ўзбекистонга қўшни бўлган давлатлар ва Русия билан биргаликда Ўзбекистондаги ва Марказий Осиёдаги бозор иқтисоди ва демократия истиқболларига доир масалалар муҳокама қилинадиган форумлар ўтказиши;\n– Ўзбекистоннинг давлат лойиҳаларига бериладиган молиявий ёрдам миқдорини қисқартириб, хусусий секторга кўрсатиладиган ёрдам миқдорини ошириши мумкин. Биз мавжуд режимга муқобил нима таклиф қиламиз? Бизнинг мақсадимиз қисқа муддатда мамлакатимиз аҳолисининг яшаш стандартини Русия ва Қозоғистон аҳолисининг турмуши савиясига эриштирмакдир. Бунинг учун биз бир-бирига боғлиқ қатор масалаларни ҳал қилишимиз лозим. Булардан энг муҳимлари шулардир:\n1. Иқтисодий модернизация\nБозор иқтисодига ўтказиш зарурати бўлган барча соҳаларда бозор иқтисоди принципларини жорий қилиш;\nҚишлоқ хўжалигини ислоҳ этиш, советлар давридан қолган колхоз тизимини бекор қилиш, ерни хусусийлаштириш, кичик ва ўрта бизнесни қўллаб-қувватлайдиган инвестиция Маркази барпо этиш;\nОчиқ, шаффоф энергетика сиёсати юргизиш, энг муҳим нефть ва газ тармоқларини ривожлантириш;\nБевосита Ҳорижий Инвестициялар (FDI) миқдорини купайтириб, сармоя технологиялари оқимини кенгайтириш, минтақада эркин савдо алоқалари ўрнатиш, чегараларни савдо-сотиққа очиш;\nҚора бозор яратган бўшлиқни тўлдириш учун ўзбек сўми конвертизациясини тезлаштириш;\nХусусий тармоқлар ва савдо-сотиқ устидан давлат назоратини олиб ташлаш;\nКучли ижтимоий таъминот тизимини барпо этиш, Дунё Савдо Ташкилотига аъзо бўлиш;\nТараққиёт ва стабилизация (истиқрор) Фондини ислоҳ этиш;\nСолиқ ислоҳоти ўтказиш;\nХусусий тижоратни ва ҳорижий сармояларни рағбатлантириш;\nБюжетдаги тирқишларни бекитиш ва қора бозорга шароит яратувчи сиёсатдан воз кечиш;\nКоррупцияга қарши кенг миқёсда кураш олиб бориш ва бу муаммога давлатнинг барча поғоналарида барҳам бериш, бу соҳага оид янги қонунлар жорий этиш.\n2. Ижтимоий модернизация\nБозор иқтисоди қонунларига асосланган янги ижтимоий сиёсат жорий қилиш; муҳтож қатламларни ижтимоий таъминлаш учун самарали пенсия ислоҳоти ўтказиш (бунда Қозоғистоннинг уч поғонали пенсия жамғармалари тизими шаклидан фойдаланиш мумкин);\n3. Демократия ривожи ва сиёсий тизимни модернизация этиш\nМамлакат сиёсий ҳаётида иштирок этишлари учун барча дунёвий, демократик, сиёсий гуруҳларни реабилитация этиш;\nТамал инсон ҳуқуқларини жорий этиш: сўз ва виждон эркинлиги, тўпланиш ва митинглар ўтказиш эркинлиги билан таъминлаш, оммавий ахборот воситалари устидан ўрнатилган цензурани бекор этиш;\nМаҳкама тизимларини қайта қуриш; хусусий, ҳорижий сармоялар – ҳаммаси халқаро адлия мезонларига мос адлия тизимига боғлиқ бўлиши лозим.\n4. Миллий хавфсизлик\nТерроризм, диний экстремизм, гиёҳ савдоси ва уюшган жиноятчиликка қарши курашиш учун Марказий Осиёдаги қўшни давлатлар билан яқин ҳамкорлик ўрнатиш;\nНАТО ва бошқа Ғарб давлатлари мудофаа тизимлари билан ҳамкорликни давом эттириш; Ўзбекистон армиясини модернизация этиш; Русия ва Хитой билан ҳамкорлик қилишнинг самаралироқ йўлларини излаш.\n5. Ташқи сиёсат йўналиши\nМинтақадаги барча жараёнларда Марказий Осиё жумҳуриятлари билан яқин ҳамкорлик этиш; АҚШ, Оврупа Иттифоқи, Русия ва Хитой билан ҳамкорлик боғларини мустаҳкамлаш;\nҚўшни давлатлар билан икки томонлама яқинроқ ҳамкорлик алоқалари ўрнатиш, савдо, транспорт алоқалари, энергия маршрутлари, электр энергияси етказиб бериш, коммуникация воситалари кўламини кенгайтириш; Терроризмга, диний экстремизмга, наркотик савдосига қарши курашда бу давлатлар билан яқинроқ ҳамкорлик ўрнатилмоғи лозим.\nЖамиятда давлат тизимларига бўлган ишончнинг емирилиб бораётгани – минтақамиз юзма-юз турган энг катта хатарлардан биридир. Бу хатарга ёрқин мисол сифатида – Толибон режими ағдарилганидан сўнгги ижобий ўзгаришларни ҳисобга олмаганда – Афғонистондаги вазиятни келтириш мумкин.\nБиз мутараққий ва ҳур дунё жамоатчилигини минтақа инсонлари қалбларидаги қўрқув ўрнига озодлик ва ойдин келажак туйғуларини уйғотишга восита бўлишга чақирамиз.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (379-384-саҳифалар.)


“Мхитарянга етадигани йўқ-ми?” ёхуд Арманистон терма жамоаси тарихидаги энг яхши тўпурарлар\n28 марта, 2017, 09:45\nГейнрих Мхитарян – бу футболчини арман футболи фахри десак муболаға қилмаган бўламиз. Боиси, Мхитарян ўзининг юксак иқтидори ва бетакрор техникаси билан дунёнинг энг номдор жамоаларидан бири “Мачестер Юнайтед”да муваффақиятли тўп суриб келмоқда. “Мики”(унинг лақаби, муаллиф) терма жамоада ҳам яхши ўйин намойиш этиб келмоқда ва у терма жамоа тарихидаги энг яхши тўпурар саналади. Қуйидаги мақоламиз орқали эса Мхитарян ва бу борада ундан кейинги ўринларда турадиган футболчилар билан танишасиз.\n>>Қатар терма жамоаси тарихидаги энг яхши 5 тўпурар\n>>Гол уришни “Чичарито”дан ўрганинг ёхуд Мексика термаси тарихидаги энг яхши 5 тўпурар\n5-6. Эдгар Манучарян – 9 та гол\nБу футболчи 2004 йилдан буён мамлакат бош жамоасида тўп суриб келади. Бугунги кунга қадар терма либосида 50 та ўйин ўтказган Манучарян рақиблар дарвозасини 9 бор аниқ нишонга олган. Жумладан, Ўзбекистон термасига ҳам гол киритган.\n>>Уэльс терма жамоаси тўпурарлари. Топ-5\n5-6. Маркус Пизелли – 9\nМаркус маҳаллийлаштирилган футболчи саналади ва у 2008 йилдан буён Арманистон термасида фаолият юритиб келади. 3 марта Арманистон чемпионатида тўпурар бўлган асли бразилиялик бўлган ҳужумчи Арманистон терма жамоаси сафида 9 бор гол киритган.\n>>Испанияда тайинли ҳужумчи чиқмаганми ёхуд “қизил фурия” тарихидаги энг яхши тўпурарлар\n3-4. Геворг Газарян – 10\nБугунги кунда Португалиянинг “Маритиму” клубида фаолият олиб бораётган Газарян 2007 йилдан буён терма жамоадан мунтазам чақирув олиб келади. Бугунги кунга қадар МТЖда 52 та баҳсда майдонга тушган Газарян рақиблар дарвозасини 10 марта нишонга олишга муваффақ бўлган.\n3-4. Юра Мовсисян – 10\nМовсисян асли Озарбайжонда таваллуд топган. Футболдаги илк сабоқларини эса АҚШда олган Мовсисян бугунги кунда ҳам фаолиятини “океан орти”да давом эттирмоқда. Юра айни пайтгача Арманистон термаси сафида 10 та гол киритган ва унга бунча тўп киритиши учун 35 та ўйин керак бўлди.\n2. Артур Петросян – 11\nПетросян ушбу рўйҳатдан ўрин эгаллаган фаолиятини якунлаган ягона футболчидир. 1992-2004 йилларда мамлакат бош жамоаси сафида тўп сурган Артур бу давр мобайнида 70 та беллашувда майдонга тушган ва рақиблар дарвозасини 11 бор ишғол этишга эришган. Маълумот ўрнида Петросян ҳозирда Арманистон термасининг бош мурабббийи саналади.\n1. Гейнрих Мхитарян – 20\nАрманистоннинг 7 карра энг яхши футболчиси бўлган Мхитарян терма жамоада 2007 йилдан буён тўп суриб келади. 7 та тилда мулоқот қила оладиган Гейнрих бугунги кунга қадар МТЖда 62 ўйин ўтказган холда, 20 марта рақиблар дарвозасини ишғол этишнинг уддасидан чиққан.\nИзоҳ: Статистика 28.03.2017 ҳолатига


Ўқитувчининг 4-синф ўқувчисини қаттиқ дўппослагани камерага тушиб қолди — ... - UzNews.uz\n21 марта, 18:19 1324 0\nЎқитувчининг 4-синф ўқувчисини қаттиқ дўппослагани камерага тушиб қолди — видео\nТаъкидланишича, ўқитувчи дўппослаган ўқувчи унинг ўз ўғли бўлган. Асака туман халқ таълими бўлими расмий муносабат билдирди.\nБугун, 21 март куни ижтимоий тармоқларда мактаб синфхоналарининг бирида ўқитувчи 8-10 ёшлардаги ўқувчини дўппослгани акс этган видеолавҳа тарқалди. Воқеа Андижон вилоятининг Асака туманида содир бўлган.\nҲолат юзасидан Асака туман халқ таълими бўлими расмий муносабат билдирди.\nУнга кўра, Асака туманидаги 49-мактабда ўқитувчи ўқувчини дўппослаганлиги тўғрисида юборилган видеолавҳа юзасидан мактаб фаолияти туман халқ таълими бўлими томонидан ўрганилган.\nВидеолавҳада акс этган бошланғич синфларда тасвирий санъат ва мусиқа фани ўқитувчиси асакалик У.М 1986 йилда туғилган. Мактабда 2019 йил 4 сентябрдан буён мусиқа фанидан дарс бериб келади.\nВидеолавҳада акс эттирилган воқеада У.М. ўз ўғлини, яъни ушбу мактабининг 4-Б синф ўқувчиси М.И.ни калтаклаган. Бунга сабаб ўқувчи дарс вақтида сўроқсиз уйига кетиб қолганлиги учун унинг синф раҳбари Ш.Э. ўқувчини суриштириб, фарзандини дарсда иштирок этмаганлигини айтганлиги учун М. У. аччиқ қилиб ўз фарзандини урган.\n“Ушбу ҳолат юзасидан Асака тумани вояга етмаганлар комиссиясига мурожаат этилди.\nКелгусида бундай ҳолатлар такрорланмаслиги юзасидан туман халқ таълими бўлими зарурий чораларни кўриб, тегишли ишларни олиб боради ҳамда жамоатчилик ва ота-оналарни ҳамкорликка чақиради”, - дейилади Асака туман ХТБ Матбуот хизмати муносабатида.


Тинчланинг! Ўзингизни хотиржам ҳис этинг...чуқур нафас олиб чиқаринг...тасаввур қилинг сиз кенг яйловдасиз (дала)... атрофингизга назар солинг... бу қандай яйлов, қанақа ўт билан қопланган, атрофда нималар бор, об-ҳавоси қанақа, ўзингизни бу ерда қандай ҳис этяпсиз,\nТинчланинг! Ўзингизни хотиржам ҳис этинг.. .чуқур нафас олиб чиқаринг...тасаввур қилинг сиз яна уша яйловдасиз (дала)... атрофингизга назар ташлаб ўрмонни топинг. Секин ўрмон томон ҳаракатланинг ва ичига киринг ...бу қанақа ўрмон, ўзингизни у ерда қандай ҳис этяпсиз? Ўрмон оралаб аста кенгликка чиқинг.\nТинчланинг! Ўзингизни хотиржам ҳис этинг.. .чуқур нафас олиб чиқаринг...тасаввур қилинг сиз ўрмондан чиқиб, ўша кенгликда турибсиз. Тўғрингизда уй турибди. Қанақа уй, унинг кўриниши қанақа? Нимадан ясалган? Уйнинг атрофини айланинг.\nТинчланинг! Ўзингизни хотиржам ҳис этинг.. .чуқур нафас олиб чиқаринг...тасаввур қилинг сиз ўша уйнинг эшиги олдидасиз ва аста қадам ташлаб уйнинг ичига киринг. Атрофга назар ташланг... ундаги хоналарга аҳамият беринг, ҳар бир хоналарга кириб чиқинг, унда нималар борлигига аҳамият беринг...ўзингизни бу уйда қандай ҳис этяпсиз? Уйда зинани топинг. У ерга кўтарилинг ва секин ичкарига киринг. Қаранг у ерда нималар бор? Томи қанақа? Атрофингизни нима ўраб турибди? Энди уйда ертўлани опинг, секин у ерга тушинг. Атрофга назар ташланг, у ерда нималар бор? Ўзингизни бу ерда қандай ҳис этяпсиз? Энди секин уйдан чиқинг ва атрофга назар ташланг. Уй атрофида қандайдир ўзгаришлар мавжудми? Келган йўлингиздан ўрмон оралаб яйловга чиқинг. Аҳамият беринг яйловда қандайдир ўзгариш мавжудми?\nПсихотерапия Тинчланинг! Ўзингизни хотиржам ҳис этинг


Оврўпо Иттифоқи ўз мажбуриятларига хиёнат қилди (BBC) « Ўзбекистон Халқ Ҳаракати\nОврўпо Иттифоқи ўз мажбуриятларига хиёнат қилди (BBC)\n12 May 2012 - 12:44\n“Ҳюман Райтс Вотч” инсон ҳуқуқлари ташкилоти Ўзбекистондаги инсон ҳуқуқларининг аянчли аҳволи манзарасида Қўшма Штатлар ва Оврўпо Иттифоқини президент Каримов ҳукумати билан муносабатларини қайта кўриб чиқишга чақирган.\nАндижон хунрезлигининг 7 йиллиги арафасида чиқарган баёнотида ташкилот АҚШ ва Оврўпо Иттифоқи ҳануз Андижон қирғини учун Ўзбекистон ҳукуматидан ҳисоб сўрамаётганидан таассуф билдирган.\nТашкилотнинг Ўзбекистон бўйича тадқиқотчиси Стив Свердлоунинг Би-би-сига айтишича, президент Каримов бошчилигида Андижондаги қирғин учун масъул ўзбек мулозимларини жавобгарликка тортиш учун далиллар етарлидир.\n“Бирлашган Миллатларниннг Қийноқлар бўйича собиқ маърузачиси Тео Ван Бовен яқинда Берлинда ўтган анжуманда президент Каримовни Андижонда содир этилган қотилликлар ва қийноқлар учун инсониятга қарши жиноятда айблаб, маҳкамага тортишга етарли ҳуқуқий асос ва далиллар мавжуд, деб ўйлашини айтди. Ўзбекистон тоталитар давлат ва барча қарорлар президент Каримов томонидан қабул қилинади. Шунинг учун ҳам, Андижондаги қирғин учун асосий жавобгар президент Каримовдир”, – дейди Стив Свердлоу.\n2006 йилда Олмония Федерал прокурори ўша пайтда Олмонияга даволаниш учун борган Ўзбекистоннинг собиқ Ички ишлар вазири Зокиржон Алматовга қарши жиноят иши очишдан бош тортган.\nАндижондаги қирғиннинг номи ошкор этилмаган 8 нафар қурбонлари олмон расмийларидан жаноб Алматовни ҳибсга олишни сўраган эдилар.\nАммо олмон прокурори Ўзбекистоннинг собиқ Ички ишлар вазирини ҳибсга олиш учун етарли далиллар йўқлигини айтган.\nСтив Свердлоуга кўра, бу Оврўпо ҳукуматлари учун бир синов бўлган эди.\n“Алматовнинг иши жуда муҳим эди. Ёдингизда бўлса, Андижон воқеаларидан кўп ўтмай, Оврўпо Иттифоқи бу воқеалар учун масъул, деб кўрилган 12 нафар Ўзбекистон ҳукумати мулозимларининг Оврўпога киришига тақиқ қўйган эди. Бу рўйхатнинг бошидаги одамлардан бири Ички ишлар вазири Зокиржон Алматов эди. Унинг жазо чоралари киритилиши биланоқ Олмонияга ташриф буюриши олмон ҳукумати Андижон воқеалари борасида эгаллаган заиф мавқеъни кўрсатди. Жаноб Алматовни ҳибсга олишни сўраганлар Андижондаги намойишлардан сўнг қийноққа тутилган андижонликлар эди. Улар Алматовни инсониятга қарши жиноятларда айблаганлар. Аммо олмон прокурори Алматов Олмонияни тарк этиб бўлди, деган важ билан уни тергов қилишдан бош тортди. Бу билан Олмония Ўзбекистондаги инсон ҳуқуқларининг аҳволи билан унчалик ҳам иши йўқлигини намойиш қилди”, дейди Стив Свердлоу.\n“Ҳюман Райтс Вотч”га кўра, Ўзбекистоннинг ҳамкорлари Андижон воқеаларидан буён ўтган етти йил мобайнида инсон ҳуқуқлари аҳволининг янада ёмонлашганини тан олишлари керак.\n2005 йилнинг 13 май куни Андижонда асосан қуролсиз намойишчилар ўзбек ҳукумат кучлари томонидан аввалдан огоҳлантирилмаган ҳолда ва ёппасига қирилган.\nЎзбекистон ҳукумати ҳодисаларда исломий жангариларни айблаб, 100 дан ортиқ қишини узоқ йиллик қамоқ жазоларига маҳкум этган.\nЎзбек ҳукумати мулозимларидан ҳеч ким жавобгарликка тортилмаган.\n“Ҳюман Райтс Вотч”нинг таъкидлашича, Ўзбекистон ҳукумати Андижон қирғини шоҳидларини таъқиб қилишни ҳанузгача тўхтатган эмас.\nТашкилот Ўзбекистондаги инсон ҳуқуқларининг аянчли аҳволи манзарасида Оврўпо Иттифоқи ва АҚШнинг Ўзбек ҳукумати билан яқин алоқаларини танқид остига олган.\n“Ҳюман Райтс Вотч”га кўра, Оврўпо Иттифоқи Ўзбекистон ҳукумати билан мулоқотнинг шарти сифатида ундан Иттифоқнинг жазо чораларида кўзда тутилган мажбуриятларни бажаришни талаб қилиши керак.\nИнсон ҳуқуқлари гуруҳи АҚШ Давлат котибаси Ҳиллари Клинтоннинг ўтган йили Ўзбекистонга ташрифи чоғида “Ўзбекистонда инсон ҳуқуқлари яхшиланаётганининг белгилари бор”, дея берган баёнотини қоралаган.\n“Ҳюман Райтс Вотч”нинг айтишича, бу каби баёнотлар ишонарли эмас.\nТашкилотга кўра, Ғарб томонидан бу каби асоссиз баёнотлар эмас, балки аниқ оқибатларни назарда тутувчи маънили сиёчсатгина Ўзбекистондаги инсон ҳуқуқларининг аҳволини яхшилашга хизмат қилиши мумкин.\n“Ҳюман Райтс Вотч” Ўзбекистоннинг Ғарб билан муносабатлари амалда нормаллашганига қарамай, мамлакатдаги инсон ҳуқуқларининг аҳволи ўзгаришсиз қолаётгани ва Ўзбекистон ҳукуматида бу аҳволни яхшилашга қаратилган сиёсий иродани кўрмаётганини таъкидлаган.\nАндижон хунрезлигининг навбатдаги санаси арафасида чиқарилган баёнотда Лондонда жойлашган Халқаро Амнистия ташкилоти ҳам Оврўпо Иттифоқини Ўзбекистонга нисбатан оҳангини юмшатиш билан инсон ҳуқуқлари борасидаги мажбуриятларига хиёнат қилганликда айблаган.\nЎзбекистон ҳукумати Андижонда аксарияти қуролли исломий жангарилардан иборат бўлган 187 кишининг ўлганини даъво қилади.\nПрезидент Каримов воқеалар юзасидан халқаро текширув ўтказиш ҳақидаги талабларни рад этган.


05.11.2019 17:00 0 2401\n2031 йилга келиб аёллар фарзандини космосда дунёга келтириш имкониятига эга бўлади, дейди голландиялик олимлар. Уларнинг фикрига кўра, ҳомиладор аёллар вақтинча тўлғоқ бошланганда 24 — 36 соатга 160 — 200 км баландликдаги паст орбитага олиб чиқилади. Парвоздан олдин кучли ҳаяжон туфайли туғуруқнинг бошланиш хавфи бўлгани учун космосга биратўла 30 нафар ҳомиладор аёлни юбориш кўзда тутилмоқда. Бу ҳақда «АИФ» хабар берди.\n— Бундай тажрибанинг илмий аҳамиятини катта хавф-хатарлар билан таққослаш ноўрин. Ҳатто Ерда ҳам нормал кечаётган ҳомиладорликдаги туғуруқ жараёни ҳам турли асоратларни келтириб чиқариши мумкин. Бунда зудлик билан тиббий ёрдам кўрсатиш талаб этилади, — дейди РФА тиббий-биологик муаммолар институти биофизика ҳужайралар лабораторияси бошлиғи Ирина Огнева. — Келажакда олис коинотни забт этиш учун бундай тадқиқотлар зарур, лекин ишни космосда тухумҳужайра ва сперматозоидларни ўрганишдан, коинотда уруғланиш қандай кечишини кузатишдан бошлаган маъқул. Табиийки, буни одамларда эмас, ҳайвонларда, масалан, каламушларда тажрибадан ўтказиш мақсадга мувофиқ.\nҳомиладор космос туғуруқ тухумҳужайра сперматозоид\nЖамият 07/11, 15:32


«Миллиард долларлик жанг». Макгрегор Мейвезер билан жанг қилиш бўйича шартномани имзолади\n16:30 / 18.05.2017\nАралаш жанглар санъати (MMA) жангчиси ирландиялик Конор Макгрегор америкалик собиқ боксчи Флойд Мейвезер билан жанг ўтказиш бўйича келишувни имзолади.\n«Бундай рекорд даражадаги келишувни имзолаш мен учун шараф. Бу тарихий келишувнинг биринчи қисми бажарилди. Бу ишга алоқадор барчани табриклайман. Энди биз Эла Хэймон ва унинг боксчиси имзосини кутамиз. Яқин кунларда», — дея Макгрегорнинг сўзларини келтирган TheMacLife.com.\nКелишувнинг молиявий жиҳатлари ошкор этилмаган. ОАВ бу жангни «миллиард доллар учун жанг», деб атамоқда.\nФлойд Мейвезер ва Конор Макгрегор ўртасида жанг бўлиб ўтиши мумкинлиги ҳақидаги хабарлар ўтган йилнинг ноябрида, UFC чемпиони боксчилик лицензиясини олганидан кейин пайдо бўлди. Ирландиялик жангчи Мейвезер билан жанг учун 100 миллион доллар ишлаб олиш истагини билдирганди.\nКейинроқ Мутлақ жангчилик чемпионати (UFC) президенти Дана Уайт Мейвезер ва Макгрегор жанги учун ҳар икки спортчига 25 миллион доллардан тўлашга тайёр эканини маълум қилган эди, бироқ ҳар икки спортчи таклифни жиддий қабул қилмади. Шундан сўнг Дана Уайт мазкур беллашув ирландиялик жангчининг UFC билан шартномаси якунига етсагина бўлиб ўтишини айтди.\nМарт ойида Мэйвезер Макгрегор билан жанг қилиш учун спортга қайтишга тайёрлигини маълум қилди.


Ўзбекистон Ёзувчилар уюшмаси » Садоқат ва армоннинг ранглари\nАсосий Адабий ҳаёт Садоқат ва армоннинг ранглари\nСадоқат ва армоннинг ранглари\nЎзбекистон Ёзувчилар уюшмасида жорий йилнинг 2 октябрь куни навоийлик таниқли адиб Менглибой Муродовнинг “Садоқат ва армоннинг ранглари” номли китоби тақдимоти бўлиб ўтди.\nТақдимотда шеърлари, ҳикоялари, қисса-ю романлари билан ўқувчилар қалбини забт этган Менглибой Муродов туғилиб-ўсган қишлоғида яшаб, баракали ижод қилаётган фаол ижодкорлардан экани таъкидланди.\nБўлажак шоир, адиб ва драматург Менглибой Муродов 1942 йил 15 майда Навоий вилояти Конимех туманидаги Шодибек қишлоғида зиёли оилада таваллуд топган. У 1960 йилда туман марказидаги 1-ўрта мактабни, 1966 йилда эса Бухоро давлат педагогика институтини битирган.\nИнститутни имтиёзли диплом билан тамомлаган Менглибой Муродов илк педагогик фаолиятини тумандаги Алишер Навоий номли 9-ўрта мактабда бошлаган. 1969 йилдан 1986 йилгача туман халқ таълими бўлимида услубшунос, метод кабинет мудири, назоратчи, бош назоратчи, 1986 йилдан 1990 йилгача Мирзо Улуғбек номли 7-ўрта мак-табда раҳбар, 1990 йилдан 1998 йилгача туман халқ таълими бўлими мудири ўринбосари, 1998-1999 йилларда туман “Маҳалла” жамғармаси раиси, 1999-2000 йилларда туман ҳокимлиги ташкилий ишлар ва кадрлар масалалари бўйича гуруҳ раҳбари — ҳоким ўринбосари, 2000-2002 йилларда эса туман ҳокимлиги ижтимоий масалалар бўйича бош мутахассиси лавозимларида ишлаган. Менглибой Муродов 2003-2006 йилларда “Маҳалла” ва “Мулкдор” республика газеталарининг Навоий вилояти бўйича махсус мухбири бўлиб фаолият кўрсатган.\nМенглибой Муродов ёшлигидан бадиий ижод билан жиддий шуғулланди. Улғая боргани сари жамиятдаги муаммолар, инсон амалий фаолияти ва қалб олами, инсон ва борлиқнинг ўзаро муносабатига оид қарашлар, масалалар ижодкор сифатида уни ҳамиша ўйлантириб турган мавзулар бўлди. Шу маънода, қатор шеърлар, насрий асарлар ёзилди, вақтли матбуотда эълон қилинди. Аммо китоб чоп этишга шошилмади. Менглибой Муродов асарларини мустақиллик йилларида китоб ҳолида нашр эттирди. Мухтасар айтадиган бўлсак, адиб истиқлол йилларида баракали ижод қилди. Айниқса, ёзувчининг “Менинг бола қалбим” қиссаси, ижобий маънода, анчагина шов-шувларга сабаб бўлди.\nМенглибой Муродовнинг қуйидаги асарлари нашр этилган. “Меҳр” (1966), “Хосиятли кун” (2001), “Дийдор” (2002), “Юрагимда борин айтдим” (2005), “Кўнгилдаги қўшиқлар” шеърий тўпламлари ва “Гуноҳ” романи (2008), “Менинг бола қалбим” қиссаси (2009), “Савоб” романи (2012), “Мен бир йўловчиман” сайланмаси (2017), рус тилида “Моя недетская душа» (2017) китоблари шулар жумласидандир.\nБугунги кунда ҳам Менглибой Муродов қизғин ижод оғушида. Унинг долзарб мавзу-лардаги турли жанрларга оид янги асарлари республика матбуотида тез-тез кўриниб турибди. Менглибой Муродовнинг камтарона фаолияти жамоатчилик эътирофига сазовор бўлган. Хусусан, адибнинг “Гуноҳ” романи республикамиз мустаҳиллигининг 17 йиллиги олдидан ўтказидган “Энг улуғ, энг азиз” кўрик-танловида фахрли ўринни олганлиги фикримизнинг далилидир.\nМенглибой Муродовнинг янги “Садоқат ва армоннинг ранглари” номли китобида муаллифнинг ҳужжатли қисса ва хотиралари жой олган. Ушбу китоб инсонни ўз виждони билан холи қолдиради.Бошқалар тақдирини ўқиш асносида ўқувчи ўз умр йўлига назар солади. Ёлғиз она қарамоғидаги ёш ўспириннинг яшаш учун кураши, турмуш икир-чикирлари, муаммоларидан чиқиш учун тўғри йўлни топа билиши, катта ҳаёт бўсағасида дўсту нодўстни ажрата олиши, кейин оила аталмиш боғни бўстонга айлантириш илми, айнан шу илмни ўзлаштириш учун ёнидаги маслаги билан мақсаду муддаонинг бирлиги – муаллифнинг айнан шулар ҳақидаги хотиралари ўқувчи учун, сўзсиз, ҳаёт сабоғини беради.